Ngünechen ñi Küme Dungu Juda 1\nJuda tañi wirielchi karta\nKiñe wentru, Juda pingelu, Santiaw ñi peñi, wirifi tüfachi karta ñi ngülamafiel tati pu feyentulelu. Feychi Juda wirifilu tüfachi karta, miyawkerkey koyla ngünen kimeltufe, nienolu nor mongen. Feymew Juda wirifi tüfachi karta tañi feypiafiel tati feyentulechi pu che Cristo mew ñi kuñiwtukuwael engün ti pu koyla ngünen kimeltufe mew. Juda küme feypikünufi tüfa famngechi che Ngünechen ñi kutrankayaetew, welu ka yafültukufi tati pu feyentulelu lif piwke mew ñi maneluwküleael Ñidol mew femngechi tañi tuteafiel engün ñi mongen mew ta Ñidol.\n1 Iñche ta Juda, Jesucristo tañi kona, Santiaw tañi peñi. Wirilelfiñ ta tüfachi karta Chaw Ngünechen tañi mütrümyeel ka ñi piwkeyeelchi pu che, tüfeychi pu che Jesucristo tañi ingkañpenieel ka ñi montulnieel. 2 Llownieaymün may ta eymün fentren kutranpiwkeyechen, tüngün ka piwkeyen ta Ngünechen mew.\nFeyentukefilmün tati pu kimeltukelu koylake dungu\n3 Sakin pu peñi ka lamngen, rume küpa wirileluwiyiñ ta tüfachi karta tamün nütrameluwafiel tati montuluwün dungu iñche tañi nieel ka eymün tamün nieel. Fey fewla rume trokitun mew eluwün tamün wirileluwafiel ka tamün llellipuafiel femngechi tamün newentuleael tati mupiltun tañi dew chalintukulelngeel Ngünechen mew koneltulechi pu che. 4 Fey re ngünen dungu mew am rangikonlu ta kiñeke che. Kuyfi mew wirintukungey tati Wirin Chillka mew ñi müleael femngechi koyla ngünen che, fey engün ta kondenaley. Kisu engün ta wesake piwke wentru, llowkefilu ta Ngünechen tañi fürenechen re tañi üñamyedomoael müten, ka llumumakefi engün ta Jesucristo tati rüf mew Ngenngelu ka Ñidolkülelu.\n5 Fey eymün tunte dew kimnieymün rume tüfachi dungu, ayülen tamün tukulpaleluwafiel feychi Ñidol nentupatufilu tati israel trokiñche ta Egipto mapu mew, apümfi tati pu che feyentunolu. 6 Fey ti pu werken püllü yafkay engün, müngeltutulafi engün ta Ngünechen ka elkünutuy engün ñi femael nor dungu, fey Ngünechen ta püresukünueyew engün fütra dumiñkülelu mew ñi nentungetuael wüla tati ramtukadungun antü mew. 7 Ka femngechi femi tati pu che Sodoma ka Gomora mülelu ka tati fülküleyechi waria. Fill wesa femmekey engün ñi üñamyedomoael ka ñi üñamyewael traf wentru. Ka eluwi engün ñi nieael kake rume wesake wimtun welulkalelu tati küme wimtun mew. Feymew kom tüfa engün kutrankawküley ti kütral mew, fey kiñe ngülam dungu reke felewey engün kom chengealu.\n8 Ka femngechi fantepu mew tüfachi pu che pewmafe reke feley engün. Yafkantukukey engün tañi kuerpu, yamkelafi engün Ñidol tañi awtoridad ka wesa dunguyekefi engün tati nielu pepiluwün. 9 Welu tati fütra werken püllü Miguel pingelu, petu weychalu ta weküfü engu ka üyawtuwpelu engu Moyse tañi kuerpu mew, ayülefuy tañi wesa piafiel, welu feypi müten: “¡Ñidol ta katrütudunguaeymew!”\n10 Welu ta tüfachi pu ngünenkachefe wesa dunguyekefi tañi kimnoelchi dungu. Fey ñi kimniefielchi dungu rume, femkey engün re wesa dungu chumngechi femkey tati pu kulliñ fey ñi kimnon engün. Welu tüfachi pu che femkey engün re wesa dungu, fey kisutu kondenawkey engün.\n11 ¡Awngeay ta kisu engün!, inakintufilu engün am ta Kain tañi wesa dungu. Tañi wewafiel ta pülata, welulkawi engün Balaam reke. Ka chumngechi wesa femi ta Kore, fey lakey engün tañi müngeltunon mew. 12 Fey tüfachi pu ngünenkachefe ta yewentukufali eymün tamün niekeelchi Santa Sena. Kisu engün ta rume ayüwkülen ikey ka putukey, fey tañi yamnofiel iney no rume. Tüfachi pu ngünenkachefe ta pastorngey re kisutu müten tañi kamañniewael. Feymew kongenochi tromü reke feley engün, kürüf tañi miyawülkeel fill püle. Ka femngechi ta anümka reke feley engün, tati wülkenolu ta fün akuyüm ta walüng. Epu rupa lalu reke feley engün, tati folil entungechi anümka reke. 13 Fütrake rew lafken reke, trufay entukey tañi femkeelchi yewenngechi dungu. Kallfü wenu mew ñamkiyawchi wangülen reke feley engün ka kondenaley engün tañi rumel müleael tati doy fütra dumiñ mew.\n14 Welu Enok, regle trokiñ tuwünche mew inalelu ta Adan mew, feypi Ngünechen ñi eluetewchi dungu, fey ta famngechi: “Pefiñ ta Ñidol ñi küpalen. Kompañnieeyew tañi fentren warangka pu werken püllü, 15 tañi ramtukadunguafiel ñi femelchi dungu mew itrokom tati pu che, fey ta famngechi ñi kondenayafiel itrokom che nielu wesake mongen, ka itrokom che ti wesake dungu femkelu ka itrokom wesake dungu feypikelu. Tañi yafkafe piwke ñi nien mew yamlafi engün ta Ñidol.”\n16 Tüfachi pu ngünenkachefe tutengekelay chem mew rume ka entuüñfilkefi kom dungu. Femkey engün kisuke müten tañi ayükeelchi dungu. Mallma dungukey engün ka re ngünen mew rume küme dungukefi tati kakelu pu che tañi ngünenkayafiel.\nÑi ngülamtudungungen tati pu feyentulelu\n17 Welu eymün, sakin pu peñi ka lamngen, tukulpamün ta Ñidol Jesucristo tañi pu apostol 18 tamün feypikünuetew: “Tati afachi antü mew müleay ta che ayentuafilu tati nor kümeke dungu ka femay engün itrokom wesake dungu.” 19 Fey tüfachi pu che ta püntülkakefi tati pu che kiñewkülelu. Müngeltukefi kisu engün ñi kuerpu ñi illutuel ka nielay engün Ngünechen ñi Lif Küme Püllü. 20 Welu eymün, iñche ñi sakin pu peñi ka lamngen, küme newentulemün tamün lif küme mupiltun mew. Ngillatumün tamün kellunieetew tati Lif Küme Püllü. 21 Rumel mülemün ta Ngünechen ñi piwkeyechen mew, ka üngümkülemün feychi antü taiñ Ñidol Jesucristo, kisu tañi kutranpiwkeyechen mew, eluaeiñmew ta rumel mongen.\n22 Kellufimün tati newe feyentulenolu. 23 Montulfimün tati kütral mapu mew, ka kutranpiwkeyeafimün ta kakelu che, welu kuñiwtuwkülemün ta kisu engün mew ka nüngaytuñmayafimün ñi takuwün kütu tañi wesalkalen mew tati wesa mongen ñi nien mew engün.\nNgünechen püramyengey afpualu mew\n24-25 Tati kiñen Ngünechen, tati nielu fütra kimün, iñchiñ taiñ Montulchefe, kisu niey kom pepiluwün tamün kelluaetew femngechi tamün ngañwadnoael, ka elulayaeymünmew tamün yafkayael, fey ta famngechi nielayaymün chem welulkan no rume, fey rume ayüwün mew puwülaeymünmew Ngünechen ñi afmatufal ayfiñ mew. Tati kiñen Ngünechen koneltuley ñi püramyengeael tati nielu ta kom pepiluwün, newen ka awtoridad. Püramyengepe taiñ Ñidol Jesucristo, fey tüfa ka rumel amulechi tripantu mew. Felepe may.


Montuyngün kiñe fütra mangiñ ko mu: Noe ñi nütram ka tati Fütra Mangiñ Ko | Tati Biblia ka tañi werkün dungu\n¿Chumngelu duamfali ñi ngüneduamngeal ta Biblia?\nTROKIÑ 1 Chaw Ngünechen elufi kom pu che kiñe küme mülewe\nTROKIÑ 2 Wemünentungeyngu ti Küme Mülewe mu\nTROKIÑ 3 Montuyngün kiñe fütra mangiñ ko mu\nTROKIÑ 4 Ngünechen femi kiñe eldungu Abraam engu\nTROKIÑ 5 Ngünechen kümelkafi ta Abraam ka tañi pu reñma\nTROKIÑ 6 Job püntüwlay Ngünechen mu\nTROKIÑ 7 Ngünechen montulfi tati pu israelche\nTROKIÑ 8 Pu israelche koningün Kanaan mapu mew\nTROKIÑ 9 Pu israelche ngillatuyngün kiñe longko ülmen\nTROKIÑ 10 Ti kim longko ülmen wentru Salomon\nTROKIÑ 11 Fentren ül kimeltukeeiñmew ka yafültukukeeiñmew\nTROKIÑ 12 Kümeke ngülam taiñ mongen mu\nTROKIÑ 13 Kümeke ka wedake longko ülmen\nTROKIÑ 14 Pu pelon wentru, dungukelu Ngünechen mu\nTROKIÑ 15 Konangechi pelon wentru, pey ti küpalechi antü\nTROKIÑ 16 Akuy ti Mesia\nTROKIÑ 17 Jesu kimeltuy Ngünechen ñi Ngünenien mu\nTROKIÑ 18 Kristo ñi afmatufalchi dungu\nTROKIÑ 19 Kiñe pelon dungu petu wechurpumekey famülke mew\nTROKIÑ 20 Kristo ñi lan\nTROKIÑ 21 Jesu wiñomongetuy\nTROKIÑ 22 Pu apostol amuldunguyngün newen mu\nTROKIÑ 23 Kom püle puwi ti kümeke dungu\nTROKIÑ 24 Pablo ñi karta tati pu trawünche mu\nTROKIÑ 25 Kümeke ngülam tati mupiltun, lif mongen-ngeal ka piwkeyen mu\nTROKIÑ 26 Tati Mapu wiño küme mülewe ngetuay\nTati Biblia ka tañi werkün dungu: ñi wiño tukulpafiel doy falin-ngechi dungu\nTuntepu mu rupanchi dungu Biblia mu\nTati Biblia ka tañi werkün dungu\nPAPELTUAFUYMI afrikáans albanés alemán amárico asamés azerí azerí (alfabeto cirílico) bajo alemán bashkir bassa de camerún batako toba becol bengalí birmano boulou búlgaro cabilé camboyano cebuano checo chichewa chino mandarín (simplificado) chino mandarín (tradicional) chitumbuka chiyao chol cingalés coreano criollo de las seychelles croata danés digor duala efik endonga eslovaco esloveno español estonio feroés finlandés francés fulbé de camerún georgiano griego groenlandés guaraní gujarati hebreo hiligaynon hindi hmong (blanco) holandés húngaro ilocano indonesio inglés irlandés islandés italiano japonés kayin sgaw kazajo kekchí kiniaruanda kirguís kirundi konkani (alfabeto devanagari) konkani (alfabeto latino) kurdo (alfabeto árabe) kurdo kurmanyí del Cáucaso kwanyama lao lengua de señas argentina lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas coreano lenguaje de señas cubano lenguaje de señas de quebec lenguaje de señas estonio lenguaje de señas finlandés lenguaje de señas griego lenguaje de señas holandés lenguaje de señas indonesio lenguaje de señas italiano lenguaje de señas japonés lenguaje de señas malgache lenguaje de señas nicaragüense lenguaje de señas peruano lenguaje de señas polaco lenguaje de señas portugués lenguaje de señas ruso lenguaje de señas zimbabuense letón macedonio malayo malayálam malgache maltés mam mapudungun maratí maya mazahua mazateco de Huautla mixteco de huajuapan mizo mongol mískito navajo nepalés ngäbere (o guaymí) nias noruego náhuatl de guerrero náhuatl de la huasteca náhuatl del centro osético otomí pangasinán panjabí persa polaco portugués purépecha quechua ancashino quechua ayacuchano quechua cuzqueño quiché romaní del sur de Grecia rumano ruso sena serbio serbio (alfabeto latino) setsuana shona somalí sranangtongo suajili suati sueco tagalo tai tamil tarahumara central tayik telugu tigriña tivo tlapaneco tojolabal totonaco tseltal tsonga tsotsil turco turcomano tártaro ucraniano udmurto uhobo uigur (alfabeto cirílico) urdu uzbeko uzbeko (alfabeto latino) vendal vietnamita waray-waray xhosa yoruba zapoteco de lachiguiri zapoteco del istmo zulú árabe\nMontuyngün kiñe fütra mangiñ ko mu\nNgünechen apümfi kom tati wedake che, welu montulfi Noe ka tañi pu reñma\nDOY mülelu che Mapu mew püdümürkey tati yafkan ka wedake dungu kom Mapu mu. Kiñe pelon wentru kidulelu Enok pingelu, feypikünuy Jewba ñi apümngeal kom tati wedake che. Welu tati pu che feyentukelayngün (müngeltukelayngün), ka tati wedake dungu doy wedalkalerpuy. Ka mülekefuy tati pu werken püllü wentruwi engün ta Jewba mew, elkünuyngün ñi elfalngechi küdaw wenu mapu mu, che adngetuyngün ka kureyefi fentren pu domo chuchi ñi ayüel engün. Feychi podkülechi kudumuwün domo engün ñi femün fey choyüngeyngün (llegingün) tati pu fütrake wentru, doy newen-ngelu ta kakelu che mu, nefilim pingelu, fey engün apolfi ti Mapu tati kewan dungu mew. Ngünechen rume (mütre) kutrantupiwketuy pefilu tañi dewmael Mapu mu wedañmamekewlu engün.\nLalu Enok, fey wüla mülekefuy ka kiñe küme wentru: Noe pingelu. Kidu ka tañi pu che yafüluwingün ñi ayüwelfiel ta Ngünechen. Kiñe antü, Jewba elduami ñi apümafiel kom tati wedake che kiñe fütra mangiñ ko mu. Welu, ayülay ñi layal ti küme wentru Noe ka pu kulliñ no rume. Feymu feypifi ñi dewmayal kiñe fütra wampo ruka, kiñe rume fütra kakon reke. Kidu ka tañi pu reñma engün müley ñi konal ponwi mu ñi montual ñi mongen, ka müleay ñi tukual fey mu fillke kulliñ. Noe feyentufi (müngeltubi) Ngünechen ka rupay kiñe meli mari kam kechu mari tripantu ñi dewmamekefiel ti fütra wampo ruka. Feychi antü mu, ka “wewpikefuy ta che ñi nieafel lif mongen” (2 Pedro 2:5). Ka ngüfetufi (eypibi) tati pu che ñi küpayal ti Fütra Mangiñ Ko, welu iney no rume feyentulay ñi feypin. Af mew, akuy feychi antü Noe ka tañi pu reñma ka pu kulliñ müley ñi konal engün ti fütra wampo ruka mu. Feymu, Ngünechen rakümtukufi ti wülngiñ ka eluwi ñi mawünal.\nFütra mawüni, meli mari antü ka meli mari pun, mangiñmafi wüla kom Mapu. Mülewelay wedake che. Rupalu fentren küyen mu, ti ko amulerpuy ñi nagkülen, ka ti fütra wampo ruka anükünuwi wente kiñe fütra wingkul mew. Af mew tripalu Noe ka tañi pu reñma engün, ruparkefuy kiñe tripantu. Noe ñi mañumafiel ta Jewba wüli kiñe chalintukun. Ngünechen feypikünuy chumkawnorume ñi apümwenoafiel fillke mongen mülelu Mapu kiñe fütra mangiñ ko mew. Jewba eluy ti relmu kiñe pengelchi maneluwün reke, tañi tukulpayal engün tañi manelfalchi feypikünun.\nRupalu wüla ti Fütra Mangiñ Ko, Ngünechen eluy we werkün dungu. Ngünechen eluñmay ñi ilotual kulliñ, welu ngüfetufi ñi mollfüñtunoal. Ka werküfi Noe ñi pu yall ñi püdyeal kom Mapu mu, welu kiñeke feyentulayngün. Tati pu che kiñewkülefuyngün kiñe longko müten Nemrod pingelu, ka eluwingün ñi dewmayal kiñe alüpürachi ruka Babel waria mu, Babilonia üytungey wüla. Welu ayüy ñi chaftuafiel ka ñi feyentunofiel Ngünechen ñi werkün dungu ñi püdümal kom Mapu mu. Welu Ngünechen katrülduamfi tüfachi wedake che ñi welulkafiel ñi kiñen dungun engün, feymew tati pu che dungurumey kakewme dungun mu. Welukentu kimfaluwelayngün ñi dungun, ka tranakünuwi ñi duam ka püntütripayngün.\n(Tuwlu Génesis kapitulo 6 ka puwlu 11, ka Juda 14, 15.)\n¿Chumngelu (chemu) tati Mapu apoy wedake dungu mu?\n¿Chumngechi Noe pengeli ñi püntütripanon ka ñi feyentufiel (müngeltubiel) ta Ngünechen?\nTati Fütra Mangiñ Ko rupalu wüla, ¿chem ngüfetuy (eypi) Ngünechen ñi femnoal engün?\nMIAWKEFUYNGÜN NGÜNECHEN ENGÜN\nAdan ka Eva ñi pu yall, epe kom engün famentufi Jewba ñi ngünenieel. Welu ñi fotüm Abel pingelu, famentulafi Jewba ñi ngünenieel. Biblia feypi Enok ka Noe miawkefuyngu Ngünechen engün, fey engu dullifi (ngümintubi) kiñe rüpü Jewba ñi ayünieel (Génesis 5:22; 6:9). Ka Tati Wirintukun mu feypieiñmew, mülekefuy fentren pu wentru ka pu domo dullingün ñi ngünenieaetew Jewba.


Juan 20 ARNNT - Fey ti semana mew wüne llituelchi antü, - Bible Search\n(Matew 28.1-10; Marku 16.1-8; Luka 24.1-12)\n1Fey ti semana mew wüne llituelchi antü, Maria Magdalena epe wün amuy ti rüngan lolo mew. Petu dumdumkülerkey, fey pepufi ñi kiñe püle tripalen ti kura takuniefulu ti rüngan lolo ñi konwe. 2Feymew lefkülen amutuy chew ñi mülemum ta Simon Pedro ka ti kangelu disipulu Jesus ñi rume piwkeyefel, fey feypifi:\n—¡Nentungerkey ti rüngan lolo mew ta Ñidol ñi kuerpu, fey kimlaiñ chew ñi elkünungen! ―pi.\n3Pedro ka ti kangelu disipulu tripay engu, fey amuyngu ti rüngan lolo mew. 4Mür engu lefkülen amulerkey, welu kangelu doy matu lefkülen amuy ta Pedro mew, fey wüne puwi ti rüngan lolo mew. 5Potrong nagpuy ñi leliwülpuael, fey pepufi tüyechi iwüdkalechi safana müten, welu konpulay. 6Simon Pedro inangechi puwi, fey konpuy ti rüngan lolo mew, kisu ka pefi ti safana ka ti katrün pañu. 7Fey ka femngechi pefi tati katrün pañu chew ñi munulkülekemum ñi longko ta Jesus ka mülerkey kiñe mew ti safana engu, welu kañpüle wichu iwüdkaleturkey. 8Feymew ka konpuy ti kangelu disipulu tati wüne puwlu ti rüngan lolo mew, fey ngüneduami ñi wiñomongetun ta Jesus. 9Fey am petu longkontukurkenolu engün ñi chumngechi feypilen tati Wirin Chillka, fey Jesus felerkefulu am ñi wiñomongetuael.\nJesus pewfaluwfi ta Maria Magdalena\n10Fey ka pürüm tüyechi epu disipulu wiñotuy engu ñi ruka mew, 11welu Maria Magdalena mülenagi wekuntu, inafül ti rüngan lolo mew, fey mekey ñi ngüman. Petu mekelu am ñi ngüman, fey potrong nagi ñi konkintupuael ti rüngan lolo mew, 12feymew epu werken püllü lig takuwün mew tukutuwkülelu, anüley chew ñi mülekemum Jesus ñi kuerpu; kiñe metrültuwe püle müley, kangelu namun püle. 13Fey ti epu werken püllü ramtueyew:\n—Papay, ¿chumngelu anta ngümapapeymi?\nFey Maria Magdalena feypi:\n—Nentungey tüfa mew iñche tañi Ñidol, fey kimlan chew ñi elkünungetun.\n14Fey Maria Magdalena feypilu müten, wiñokintuy, fey pefi üye mew ta Jesus, welu kimlafi ñi ineyngen.\n15Fey ramtueyew ta Jesus:\n—Papay, ¿chumngelu anta ngümapeymi? ¿Iney anta kintupefimi?\nMaria Magdalena rakiduamkülerkey ñi pefiel tati kuydaeltunkelu, fey feypifi:\n—Chachay, eymi nentufilmi, feypien chew tami elkünufiel, femngechi ta iñche amuan ñi yemetuafiel.\n16Feymew Jesus feypi: ¡Maria!\nFey Maria Magdalena fülpuy, fey feypifi aramewdungun mew:\n—¡Raboni! (tüfa “kimeltufe” pin ürke.)\n17Fey Jesus feypieyew:\n—Nükenoeli, iñche am petu amutunolu ñi Chaw mew. Welu amunge ka feypimefinge iñche ñi pu disipulu iñche ñi amutuael ñi Chaw mew, ka femngechi eymün tamün Chaw, iñche ñi Ngünechen ka eymün tamün Ngünechen.\n18Feymew Maria Magdalena amutuy ñi nütramelmeafiel tati pu disipulu ñi pefiel ta Ñidol ka femngechi nütramelfi ñi chem pietew ta Jesus.\nJesus pewfaluwfi tati pu disipulu\n(Matew 28.16-20; Marku 16.14-18; Luka 24.36-49)\n19Fey dew punlu, ti llituelchi antü semana mew, fey ti pu disipulu trawüluwürkey kiñe ruka mew, fente küme rakümniey engün ñi wülngiñ tañi llükaniefiel mew engün ti longkolechi pu judiu. Fey Jesus konpuy, fey ti pu disipulu ñi rangiñ mew witrakünuwpuy, fey chalipuy feypilen mew:\n—¡Küme tüngün mülepe eymün mew!\n20Famngechi feypilu, pengelelfi ñi kuwü ka ñi kadi. Fey kisu engün rume ayüwi ñi pefiel ta Ñidol. 21Fey Jesus ka pürüm feypieyew ka kiñe rupachi:\n—¡Küme tüngün mülepe eymün mew! Chumngechi ta Chaw werküenew ta iñche ka femngechi iñche werküwayiñ ta eymün.\n22Feymew pimu amuley kisu engün mew, fey feypifi:\n—Llowfimün tati Lif Küme Püllü. 23Tüfey engün tamün wiñoduamatuel ta eymün tamün yafkan mew, fey engün ta wiñoduamangeay, tüfey engün tamün wiñoduamanoel, fey engün ta wiñoduamangelayay ―pi.\nTomas pefi ñi wiñomongetun ta Ñidol\n24Tomas kiñe tati mari epu disipulu, tüfey tati Epuntun pikeel, ngerkelay feychi konpulu ta Jesus rakümkülelu tati wülngiñ. 25Feymew kakelu ti pu disipulu feypieyew:\n—Pepefiyiñ ta Ñidol.\nWelu Tomas llowdunguy:\n—Iñche peñmanofili kisu ñi kuwü mew ti allfen ñi eleletew ti külafu, fey ka tukunoli ñi changüll kuwü ti allfen mew ka ñi kuwü kisu ñi kadi mew, iñche feyentulayan.\n26Pura antü rupalu mew ti pu disipulu wiñome trawüluwi engün kiñe ruka mew, fey mülerkey Tomas. Rakümnierkey engün ñi wülngiñ, welu Jesus konpuy, fey kisu engün ñi rangiñ mew witrakünuwpuy, fey ka chalipufi feypilen mew:\n—¡Tüngkülemün ta eymün!\n27Fey pürüm feypifi ta Tomas:\n—Tukupange tüfa mew tami changüll kuwü, ka leliñmaen iñche ñi kuwü. Ka küpange faw püle fey tukupange tami kuwü iñche ñi kadi mew. Fey yafüwkilpe tami piwke. ¡Feyentunge!\n—¡Iñche ñi Ñidol ka Ngünechen!\n—¿Tami pefiel mew wüla feyentuymi? ¡Welu sakinngeay tati feyentulu fey ñi penoetew rume!\nChumael ñi wiringen tüfachi lifru\n30Jesus femürkey rume fentren kakelu afmatufal dungu kisu ñi pu disipulu ñi adkiñ mew fey ñi kimaetew. Fey tüfeychi dungu wirikonkülelay tüfachi lifru mew. 31Welu kiñeke tüfachi dungu müten wiringey femngechi ta eymün tamün feyentuael ta Jesus ñi Cristongen, Ngünechen tañi Fotüm, ka femngechi kisu mew feyentulmün, nieaymün ta rumel mongen.


Petu taiñ üngümkülen, maneluwaiñ Ngünechen mu\n¿Tunteñma üngümküleymi ñi akual Jewba tañi Gobierno? Wedake dungu rupaliyiñ rume, ¿maneluwkepeiñ may Ngünechen mu? (Rom 8:25). Kiñeke kristiano üdeeyew pu che, wedalkangeyngün, aneltungeyngün ñi langümngeal ka karseltukungeyngün. Kakelu müna kutranküleyngün kam füchayngün.\nFey wedake dungu rupaliyiñ, ¿chumafuiñ taiñ üngümküleal ka newentuleal? Papeltuafiyiñ ti Biblia ka rakiduamaiñ taiñ papeltuel mu, femngechi doy maneluwaiñ Jewba mu. Kafey piwkentukuafiyiñ “tati fütra küme ayüwün Ngünechen taiñ eluaetew” (2Ko 4:16-18; Eb 12:2). Ngillatuafiyiñ ta Jewba taiñ eluaetew ñi newen, femngechi newenküleaiñ (Lk 11:10, 13; Eb 5:7). Feymu ñochi duam mu ka ayüwün mu, üngümküleaiñ. Taiñ Wenu Chaw kelluaeiñmu taiñ femal tüfa (Kol 1:11, 12).\nPEFINGE TI VIDEO MÜLEY TAIÑ LEFAEL AFELUWNON MU: KÜME MANELUWKÜLEAIÑ WEWAEL TI KULLITUN, KA WIÑOLDUNGUNGE TI MÜLEYECHI RAMTUN:\n¿Chem wedake dungu ruparumeafuy taiñ mongen mu? (Ec 9:11).\nTi llellipun, ¿chumngechi kelluafeiñmu chaftuafiel wedake dungu?\nPepi küdawelnofiliyiñ ta Jewba chumngechi taiñ femkefel kuyfi mu, ¿chumngelu rakiduamafuiñ taiñ femafel?\nPiwkentukuafimi tami kullitun.\n¿Chem kelluafeymu tami wewal ti kullitun?\nKiñe che rupale wedake dungu mu, ¿chumafuymi tami kelluafiel kidu ka tañi pu che?\nYafültukuafimi ka trürümlayafimi kakelu che mu.\nNgillatuñmanieafimi, ka mür eymu ngillatuafuymu.\nPepikalelafimi iyael, ka duamfalngele ñi femngeal kiñe küdaw tañi ruka mu, kelluafimi.


Marku 3 ARNNT - Jesus ka konpuy ta kiñe sinagoga mew. - Bible Search\nMarku 2 Marku 4\n1Jesus ka konpuy ta kiñe sinagoga+ mew. Tüfey mew mülerkey ta kiñe wentru lañmalelu tañi kuwü. 2Fey inaduamniengey ta Jesus ñi tremolpeafiel may ta ürkütun antü mew, femngechi tañi dalluntukuafiel engün. 3Feymew Jesus feypifi ti wentru, lañmalelu ñi kuwü:\n4Feymew ka ramtufi ti kakelu pu che:\nWelu kisu engün chem pilay rume. 5Jesus lladkenkechi adkintufi ti pu che tañi walloñmanieetew, ka weñangküduami ayünolu engün am ñi piwkentukuafiel ti dungu, fey feypifi ta tiyechi wentru:\nFey ti wentru norümentuy tañi kuwü, fey tremolewetuy. 6Welu tripatulu müten tati pu farisew, eluwi engün tañi trürümdunguael Erode tañi kelluntukunieetewchi pu che+ engün femngechi tañi langümafiel engün ta Jesus.\n7Jesus amuy tañi pu disipulu engün inaltu pichi lafken, fey inaeyew ta rume fentren che tuwlu ta Galilea. 8Fey kimngelu ñi femken afmatufal dungu, fey akuyey tañi pepayaetew fentren che tuwlu ta Judea, tuwlu Jerusalen, ka Idumea, ka fentren che mülelu Jordan tañi tripawe antü püle ka Tiro engu Sidon tañi trokiñ mapu. 9Fey tüfachi dungu mew, Jesus feypifi tañi pu disipulu tañi nielpayaetew kiñe farku, femngechi tañi famentuwküleael fey ñi tenfikamekenoaetew ti pu che. 10Jesus am fentren che tremolfilu, kom tati pu kutran rume fülkonmekepuy ta kisu mew femngechi tañi idapuaetew. 11Fey tati pu weküfü pefilu ta Jesus, lukutunagmekey engün Jesus ñi fül mew ka wirarümekey:\n12Welu Jesus katrütudunguniefi ti pu weküfü newentu dungun mew ñi feypinoael engün rangi tati pu che ñi ineyngen ta kisu.\n13Feymew dew rupalu tüfachi dungu, Jesus pürapuy kiñe wingkul mew, fey mütrümyefi kiñeke ti pu che kisu tañi dullitunieel. Fey dew trawüluwkülelu engün, 14dullintuyey ta kisu engün mew mari epu wentru, tañi kompañaetew engün ka tañi werküafiel ñi kimelael tati küme werken dungu. Fey tüfa engün ta apostol+ pingey, 15ka elungey pepiluwün tañi wemünentuafiel tati pu weküfü. 16Fey tüfa tati mari epu wentru tañi dullintuel:\n17ti epu peñiwen Santiaw ka Juan, Sefedew tañi epu fotüm, fey engu Boanerge pintukulelfi tañi üy (tralkan tañi fotüm piael ürke)\nSimon tati Selote,+\n19ka Juda Iskariote, fey tüfa lle tati ellka ngünenmatufilu ta Jesus.\n20Feymew ka konpuy ta Jesus kiñe ruka mew. Fey trawülu am ta rume fentren che, pepi ilay rume ta kisu ka tañi pu disipulu no rume. 21Fey Jesus tañi pu reñma kimlu engün tañi femngechi dungu ñi femmeken, amuy engün ñi yemetuafiel. “Wedweduwi tati” pirkey engün.\n22Ka femngechi tati pu kimeltukelu ta Moyse ñi ley dungu tuwlu ta Jerusalen akuy engün ka feypipay: “Belsebu,+ tati rüf longkolelu ti pu weküfü mew, fey ta elueyew pepiluwün ta tüfachi wentru tañi pepi wemünentuafiel tati pu weküfü.”\n23Fey Jesus mütrümfi ti pu kimeltukelu ta Moyse ñi ley dungu, fey kiñe adkünu dungu mew feypifi: “¿Chumngechi anta weküfü wemünentuafuy ta weküfü? 24Kiñe fütra trokiñ mapu mew mülechi pu che wichuke püntükawkülele ka kayñetuwkülele engün turpu kiñewkülelayafuy. 25Ka femngechi kiñe reñmawen pu che wichuke püntükawkülele engün, turpu kiñewkülelayafuy. 26Fey weküfü wichu püntükawkülele, ka kisutu kewatuwle, rumel küme felelayafuy. Puwafuy may kisutu ñi apümkawün.\n27“Iney rume ta konpulayafuy kiñe rume newenngechi wentru ñi ruka mew tañi müntuñmayafiel ñi nieelchi chemkün, wünelu mew trarinofile. Welu trarikünufile, fey wülake pepi müntuñmayafuy kom ñi nieel.\n28“Rüf dungu ta feypiwayiñ Ngünechen ta feleay tañi wiñoduamatufiel ta pu che, kom tañi yafkan mew ka kom tañi wesa pikeel mew engün. 29Welu tati kayñetudungufilu tati Lif Küme Püllü, chumkawnorume wiñoduamangelayay. Fey ta rumel feleay ñi yafkalen.”\n30Fey tüfachi dungu feypi ta Jesus, kisu engün am “konweküfüley” pifilu engün.\n31Feymew ta akuy Jesus tañi ñuke ka tañi inanke pu peñi, welu wekuntu mülepay engün. Feymew “tripapape” pifalngey. 32Fey ti pu che, anülelu Jesus tañi inafül püle, feypieyew:\n—Tami ñuke, ka tami pu peñi+ wekuntu mülepay. ‘Tripapape’ pieymew engün.\n33Fey Jesus ta llowdunguy:\n34Feymew müten, adkintufi tati pu che anüleyelu kisu tañi inafül püle, ka amul feypifi:\n—Tüfa engün ta iñche tañi ñuke, ka tañi pu peñi. 35Fey iney rume ta küdawyefile Ngünechen tañi ayükeelchi dungu, fey iñche tañi peñi, ñi lamngen ka tañi ñuke.


Matew 4 ARNNT - Feymew müten tati Lif Küme Püllü ñi - Bible Search\nMatew 3 Matew 5\nÑi kintukaduamngen ta Jesus\n(Marku 1.12-13; Luka 4.1-13)\n1Feymew müten tati Lif Küme Püllü ñi pepiluwün mew, Jesus puwi ti uwe mapu mew, tañi kintukaduamaetew tati weküfü. 2Fey meli mari antü ka meli mari pun ilay chem no rume, feymew wüla ngüñüy.\n3Fey tati weküfü fülkontufi ta Jesus ñi kintukaduamafiel, ka feypifi:\n—Rüf dungu mew Ngünechen ñi Fotümngelmi, werkünge tañi kofkewtuael ta tüfachi pu kura.\n4Welu Jesus ta llowdungueyew:\n—Tati Wirin Chillka ta feypiley:\n‘Re kofke mew müten mongeluwkelay ta che, welu may mongeleay Ngünechen ñi dungu mew.’+\n5Feymew tati weküfü ka yefi ta Jesus tati fütra küme waria Jerusalen mew, fey pürampufi ta doy alü pürachi wechuñ ngillatuwe ruka mew. 6Ka feypifi:\n—Rüf dungu mew Ngünechen tañi Fotümngelmi, ütrüfnagümuwnge tüfa mew, tati Wirin Chillka am feypilelu:\n‘Ngünechen ta werküay tañi pu werken püllü tami llüwatunieaetew.\nFey pürüm witrañpüramaeymew engün tañi kuwü mew,\nfemngechi tami allfüpunoael ti pu kura mew.’+\n7Fey Jesus llowdungueyew:\n—Ka femngechi feypiley tati Wirin Chillka: ‘Kintukaduamkefilnge tami Ñidol Ngünechen.’+\n8Fey ti weküfü ka puwülfi ta Jesus kiñe alü pürachi fütra wingkul mew. Pengelelpufi kom fütrake trokiñke mapu ka itrofill kümeke felen ñi nieel, 9fey feypifi:\n—Püramyeeli ngillatun mew, iñche eluaeyu kom tami peel.\n10Fey Jesus ta llowdungueyew:\n—Kiñe püle tripange, weküfü. Tati Wirin Chillka feypiley:\n‘Püramyeafimi ngillatun mew ka poyeafimi tami Ñidol Ngünechen müten.’+\n11Feymew ta weküfü elkünutufi ta Jesus, fey kiñeke werken püllü akuy tañi poyeafiel ta Jesus.\nJesus llituy tañi küdaw Galilea mew\n(Marku 1.14-15; Luka 4.14-15)\n12Feymew Jesus allkülu ñi püresuntukungen ta Juan karsel mew, fey amuy ta Galilea mapu mew ñi puwael Nasaret waria mew. 13Welu mülenaglay ta Nasaret mew, fey amuy ta Kapernaum waria mew tañi mülepuael, inaltu Galilea lafken, Sabulon ka Neftali tañi trokiñche ñi mapu mew. 14Fey ta famngechi femi tañi mupiael tati pelon wentru Isaia ñi wirintukuelchi dungu:\n15“Sabulon ka Neftali tañi mapu,\nfül Jordan lewfü, ka lafken ad püle,\nGalilea mapu chew tañi mülemum tati pu judiu tuwünngenochi che.\n16Tati dumiñ mew reke mülechi pu che pefi kiñe fütra pelon.\nTüfeychi pu che dumiñmalelu reke ñi wesake dungu mew\nalofmaeyew reke kiñe fütra küme dungu” pi.+\n17Feychi mew Jesus eluwi tañi wewpiael fey ta famngechi: “Wiñorakiduammün tamün yafkan mew. Dew fülkülepay ta Ngünechen tañi longko ülmenngen” pi.\nJesus dullifi ta meli challwafe ñi disipulungeael\n(Marku 1.16-20; Luka 5.1-11)\n18Fey kiñe antü Jesus miyawlu inaltu ti Galilea pingechi lafken püle, pefi ti epu peñiwen, Simon ürke, tati Pedro pingekelu, ka Andre. Mür challwafe ürke engu, fey petu ütrüftukurkey ñi challwawe pu lafken. 19Fey Jesus feypifi ti epu wentru:\n—Inamuchi, tamu challwafengefel, welu tüfa kintuafimu ta che tamu küpalafiel iñche mew.\n20Feymew müten elkünuy engu ñi challwawe, fey inaeyew engu. 21Ka pichi doy üyewpüle, Jesus pefi kangelu epu peñiwen: Santiaw ka Juan, Sefedew ñi epu fotüm, kiñentrür mülelu ñi chaw engün kiñe farku mew petu raletulu ñi challwawe. Fey Jesus mütrümfi ti epu wentru, 22feymew ka müten kisu engu elkünuy tañi farku ka tañi chaw, fey inaeyew.\nJesus kimeltufi ta fentren che\n23Jesus miyawürkey kom püle Galilea trokiñ mapu mew ñi kimeltuyawael fill püle mülechi sinagoga+ mew. Kimeltukey tati küme dungu ñi fülkülepan Ngünechen ñi longko ülmenngeael ka mongelyekefi tati pu kutrankülelu epe fill kutran mew. 24Nütramyengey ta Jesus Siria trokiñ mapu mew, ka küpalelngeyey epe fill kutran ka fill wesake felen nielu, ka ti pu konweküfülelu, ka tati pu lalatukelu, ka tati pu lañmalelu ñi kuerpu. Fey Jesus kom mongeltufi ti pu kutran. 25Fey inaeyew fentren che tuwlu ta Galilea mapu mew, ka Dekapolis trokiñ mapu+ mew tuwlu, Jerusalen waria tuwlu, Judea trokiñ mapu tuwlu, ka fentren che tuwlu Jordan lewfü ñi tripawe antü püle mülechi trokiñ mapu.


Marku 15 ARNNT - Fey küme wünlu, trawüluwi engün ti pu - Bible Search\nMarku 14 Marku 16\nJesus yengey ta Pilato mew\n(Matew 27.1-2, 11-14; Luka 23.1-5; Juan 18.28-38)\n1Fey küme wünlu, trawüluwi engün ti pu longkolelu ti pu saserdote mew ti putrem fütakeche engün, ti pu kimeltukelu ta Moyse ñi ley dungu ka kom tati putremke judiu. Fey trarilen yeniengey ta Jesus, fey chalintukungepuy ta Pilato mew. 2Fey Pilato ramtufi ta Jesus:\n—Eymi ta feypipeymi ―llowdunguy ta Jesus.\n3Tati pu longkolelu ti pu saserdote mew am ta dalluntukuetew ta fentren dungu mew, 4Pilato ta ka wiñome ramtufi ta Jesus:\n—¿Kiñe dungu rume llowdungulaymi ta eymi? Ngüneduamnge fentren dungu mew tami dalluntukumekengen.\n5Welu Jesus ta llowdungulaeyew, feymew ta Pilato rumeñma wesa duamnagi.\nJesus dew adkünungey ñi langümngeael\n(Matew 27.15-26; Luka 23.13-25; Juan 18.39–19.16)\n6Fey tati kawiñ antü mew, Pilato lifrenentukerkefi ta kiñe püresu, tati pu che tañi dullielchi püresu. 7Kiñe wentru Barabas pingelu püresulerkey ta karsel mew, kiñentrür kakelu engün langümcherkey kiñe malokawün mew. 8Akuyey may tati pu che, fey eluwi engün tañi feypiafiel ta Pilato tañi lifrenentutuafiel kiñe püresu chumngechi tañi wimtulen ñi femkeel ti kawiñ antü mew. 9Fey Pilato ta llowdungufi ti pu che:\n—¿Ayüleymün anta eymün iñche tañi lifrenentutuafiel tati pu judiu tañi longko ülmen?― 10ngüneduamfilu am ti pu longkolelu tati pu saserdote mew ñi chalintukufiel tañi re ütrirfiel mew ta Jesus.\n11Welu tati pu longkolelu ti pu saserdote mew pofolkafi tati pu che, femngechi ñi feypiael engün tañi lifrenentungetuael ta Barabas. 12Fey Pilato ta ramtuy:\n—¿Fey chem am ayüleymün tañi femafiel iñche tati pu judiu tañi longko ülmen pikeel?\n13Fey kisu engün wirarkülen llowdunguy:\n—¡Langümngepe ta kürus mew!\n14Fey Pilato ta feypieyew engün:\n—Fey ¿chem wesa dungu femürkey amfe?\nWelu ta kisu engün ka wiñome wirari:\n15Feymew ta Pilato, ayünielu am tañi kümelkawküleael tati pu che engün, lifrenentutufi ta Barabas. Fey rupan werkülu ñi wimakangeael ta Jesus, chalintukufi tañi langümngeael ta kürus mew.\nTati pu soltaw ayentukafi engün ta Jesus\n(Matew 27.27-31; Juan 19.2-3)\n16Fey tati pu soltaw yefi engün ta Jesus chew ñi mülemum ti kakelu pu soltaw, fey trapümngey kom tati trokiñ soltaw. 17Tukulelfi engün kiñe kurü kelü takuwün, ka ñi longko mew kiñe wayngechi pülliñ korona. 18Feymew müten eluwi tañi wirarael engün ayentun mew:\n—¡Püramyengepe tati pu judiu tañi longko ülmen!\n19Fey wülelmafi engün ñi longko kiñe mamüll mew, tofkütufi engün, ka lukutulfi rume yamniefilu reke, fey ñi re ayentufiel engün. 20Fey dew rupan femngechi ayentukafilu engün ta Jesus, ka entuñmatufi engün tati kurü kelü takuwün, fey tukuleltufi engün kisu tañi takuwün, fey yefi tañi langümafiel engün ta kürus mew.\nJesus ta langümngey kürus mew\n(Matew 27.32-44; Luka 23.26-43; Juan 19.17-27)\n21Kiñe wentru Sirene tuwlu, Simon pingelu, Alejandro ka Rufo tañi chaw, fey tüfa wiñomerkey ta lelfün mew. Rupalu ta tüfey püle, trenumafi engün, fey aporiangey tañi meñkuyeafiel ti kürus Jesus tañi yenieel. 22Fey yengey ta Jesus kiñe lelfün mew Golgota pingelu (tüfa ta feypin ürke: “Kalafera lelfün”), 23fey elungey pulku deyülelu finagre engu, welu Jesus pilay ñi putuael. 24Feymew ti pu soltaw külafantukufi ta Jesus kürus mew. Fey ti pu soltaw wüdamkaleluwi engün Jesus tañi takuwün, fey pewütufi engün ñi kimael chuchi müngell ñi yeael kake kiñeke ti takuwün.\n25Feychi külafantukungelu ta Jesus kürus mew, aylla orachi puliwen mew ürke. 26Ka elkünulelngey kiñe letreru chew tañi wirikonkülemum chem dungu mew tañi langümngen:\nTATI PU JUDIU TAÑI LONGKO ÜLMEN.\n27Ka femngechi külafantukungey kürus mew epu fütrake weñefe Jesus ñi inafül mew, kiñe kisu ñi man püle fey ti kangelu kisu ñi wele püle. 28Femngechi mupiy chumngechi ñi wirikonkülen ta Wirin Chillka mew tati feypilelu:\n“fey keyü rakintukungey tati pu wesake che engün.”+\n29Tati pu che rupayelu tiye mew, fill wesapieyew. Ütrüfütrüftuy ñi longko engün feypilen mew:\n—¡Eymi no am tati teyfükefilu ti ngillatuwe ruka, fey küla antü mew ka wiñome dewmatukefilu, 30fey kisutu montuluwtunge ka nagpatunge ti kürus mew!\n31Ka femngechi ayentukaeyew ta Jesus ti pu longkolelu tati pu saserdote mew ka ti pu kimeltukelu Moyse ñi ley dungu. Feypi engün:\n—Kakelu montulfi, welu kisutu pepi montuluwlay. 32¡Nagpatupe ta kürus mew ta tüfeychi Cristo, Israel tañi longko ülmen, taiñ peafiel ka taiñ feyentuafiel!\nKa femngechi tati weñefe tati petu langümngelu kürus mew, kafey wesa lladkütudungueyew.\nJesus ñi lan\n(Matew 27.45-56; Luka 23.44-49; Juan 19.28-30)\n33Fey rangiantülu, kom chüf mapu dumiñmalewey küla ora nagchi antü mew wüla pelonngetuy. 34Ka feychi ora mew müten, Jesus ta newentu wirari: “Eloy Eloy, ¿lema safaktani?” (Fey tüfa ta feypin ürke: “iñche ñi Ngünechen, iñche ñi Ngünechen, ¿chem mew anta kisukünuen?”)+\n35Kiñeke che müleyelu tiye mew, allküy ka feypi engün:\n—Allkütumün. Petu mütrümfi tati pelon wentru Elia.\n36Feymew kiñe ta kisu engün lefkülen amuy, fey ifokünulfi ta kiñe esponja wesa füre pulku mew ka trarintukufi kiñe wechuñ rüngi mew, fey fülümelpufi ta Jesus tañi wün mew ñi putuafiel, feypilen mew:\n—Femkünufimün, küpayay chey am Elia ñi nagümpatuaetew ta kürus mew.\n37Feymew Jesus fütra newentu wirari, fey lay.\n38Fey tati rünge fütra kortina+ mülelu ta ngillatuwe ruka mew, rangi wichafnagi. Tuwi wenu, fey puwi nageltu ñi wichafnagün. 39Tati Roma tuwchi kapitan, mülelu ta Jesus ñi fül mew, fey allkülu ñi wirarün ka+ pefilu tüfa tañi lan, feypi:\n—Rüfngerkey ta tüfachi wentru Ngünechen ñi Fotümngen.\n40Ka müleyey kiñeke domo pichi alü tripa adkintulelu. Feychi pu domo mew müley ta Maria Magdalena, Santiaw tati inan ka Jose tañi ñuke Maria pingelu, ka Salome. 41Fey tüfachi pu domo ta inayawülkefuy engün ta Jesus ka kellukefuy engün feychi mülelu Jesus Galilea mew. Ka müleyey ta tiye mew fentren kakelu pu domo tati küpayelu kiñentrür Jesus engün ta Jerusalen mew.\nJesus ta rüngalngey\n(Matew 27.57-61; Luka 23.50-56; Juan 19.38-42)\n42-43Fey Jose, Arimatea tuwünche ka kiñe yamfal wentru ürke, koneltulelu tati putremke judiu mew, fey kisu ka femngechi maneluwkülerkey ñi felerpuael Ngünechen tañi longko ülmenngen. Fey dew nagantülu feychi pepikawkeelchi antü mew, epe llitulelu ti ürkütun antü, Jose wütufi füta piwkewün mew ñi feypimeafiel ta Pilato “elutuen Jesus tañi kuerpu” ñi pimeafiel.\n44Feymew Pilato ta afmalewey tañi dew lawiyen mew ta Jesus, fey mütrümfi tati kapitan tañi ramtuafiel tunteñma ñi dew lawiyen. 45Fey ti kapitan kom küme feypietew, Pilato feypifi ta Jose ñi yetuafiel Jesus tañi kuerpu.\n46Feymew Jose ngillay ta kiñe rünge safana, fey nagümelngey Jesus ñi kuerpu, fey iwüdüfi tati safana mew. Feymew müten yefi ka tukupufi kiñe rüngan lolo mew wengalelu chengke kura mew ka takukünufi ti konwe kiñe fütra kura mew. 47Maria Magdalena ka Maria Jose tañi ñuke, adkintuley engu chew püle tañi tukukünungen.


Wekimün Chilkatuwe - Taiñ pu chillkatufe\nTAIÑ PU CHILLKATUFE:\nChumuechi mongen tañi nien engün.\nTaiñ pu chillkatufe Wekimün Chillkatuwe mew mülelu nieyngün mari pura tripantu ka meli mari meli tripantu, kom Williche küpan ngeyngün ka femuechi küpayngün doy püntülechi mapu mew fey mew may doyümngeyngün: Alao wapi, Apiao wapi Kinchao komuna mülelu, Kailin wapi ka Koldita mapu Kellon comuna mülelu.\nTüfachi pu wekeche Wekimün mew mülelu nieyngün itro fill pichike kimün, ka femuechi llemay rume püntülelu ñi mapu engün newe küme puwül-layngün tañi doy küme kimafel engün, Küla mari kechu chillkatufe tañi konkülepan Wekimün chillkatuwe mew kamel epu warangka mari kechu tripantu mew, kechu Alao wapi tuwingün, pura Apiao wapi tuwingün, kechu Kailin wapi ka Barra CHaiwao, ka mari regle Koldita mapu. Tüfachi trokiñ chillkatufe mew epu may Inio mapu tuwingün, puam ta tüfachi mapu mew kechu hora nafiw mew pu-ukey ta che.\nKom tüfachi pu chillkatufe, kechu may nieyngün mari pura ka epu mari kechu tripantu; ka rangintu nieyngün epu mari kayu ka küla mari kechu; ka ti aylla lewelu nieyngün küla mari kayu ka meli mari meli tripantu. Ti doy we chillkatufe niey mari pura tripantu fey Kailin wapi tuwi, chuchi kay doy ünengelu niey meli mari tripantu fey Alao wapi tuwi.\nTunten puwülnien tañi kimün engün, kiñe triparpulay basica kimkimtun, mari epu tripalingün kom basica kimkimtun, mari meli enturpuyngün enseñanza media ka kechu anka tripayngün enturpulayngün kuarto medio. Mari chillkatufe enturpuyngün kuarto medio ti pürogürama de regularización de estudios mew. Küla chillkatufe müten nieyngün enseñanza técnica (EPU técnico Lawentuchfe ka kiñe técnico Adümchefe), ka epu tripaentulayngün doy füta kimün (epu rume tripantu Educación Parvularia ka epu rume tripantu Sicopedagogia).\nKom tüfachi mapu mew chew tañi küpan ti pu chillkatufe nielayngün fütake kolekio chew tañi dewma enturpual engün enseñanza secundaria, fey mew may , tiyechi pu wekeche enturpulu oktavo básico, tripayngün kake mapu ñi dewmaentual engün ñi kimkimtun, Kellon waria mülechi pu liseu, Chonchi ka Kinchao waria, rume wekeche elkunuyngün ñi ruka engün tañi internado konam engün.\nTi pu chillkatufe puwulnulu oktavo básico, weluletuy, mülenagingün tañi pu mapu mew engün, kellunietuyngün tañi pu ünen keche itro fill küdaw mew ka kiñeke kay kamañ fütakeche ka pichikeche ngetuyngün. Epe kom reke, taiñ pu chillkatufe, fillke tripantu ngetuy tañi chillkatuwenun engün tunte tañi kimfel engün añmeñ ngoymanietuyngün. Fey mew may pu chilkatufe Wekimün ta doy ayiwma letuyngün tüfachi we kimkimtun mew.\nKa inangechi kay pu chilkatufe kom yenieyngün tañi williche kimün, chumuechi tañi faliltunieken wingka kimün reke Wekimün Chilkatuwe mew, femuechi may wiñokintunietuyngün tañi williche küpan-ngen engün.\nWekimün Chilkatuwe yempüramngey ta kom pu domo konkülealu tüfachi kimkimtun dungu mew. Pu wapi, chuchi ta doy kamapulelu kangelu mew ta kümeke rüpü, fey mew may pu domo rume inaletuy chumuechi küdaw mew rume ta pu wentru mew, fey mew may tüfake pu domo Apiao wapi mew, Alao wapi mew, Koldita ka Kailin wapi mew newengetulayngün tañi küme enturpual küme kimkimtun.\nFey mew may Wekimün Chilkatuwe yempüramngey kiñe kimkimtun dungu chew ta epuñpüle amuleay enfoque de género, kiñewün may yenieayngün tañi küme küdawal engün domo ka wentru. Rangiñ chilkatufe ta domo ngeay ka femuechi rangiñ wentru ngeay. Fantepu may Wekimün Chilkatuwe mew konküleyngün epu mari kechu domo ka mari wentru. Tüfa chi epu mari kechu pu domo konkülelu Wekimün mew mari regle ñukengeyngün, few mew may doy faleltungetuy tüfachi pu domo konkülepan mew tüfachi chilkatuwe mew, elfakunukeyngün may tañi pu püñeñ engün tañi chilkatuam.\nKom tüfachi pu chilkatufe wentru ka domo, kishu ñi mapu mew küdawkülekeyngün; ti pu wentru mapu küdawkeyngün, ketran küdaw, challwan küdaw ka ñimitu kollofkeyngün, luga ka pelillo mungel, amkümkunukeyngün ka inangechi wingka challwawepeyem fendeketuyngün.\nPu domo kay ruka küdawngekeyngün ka tukukawe mew küdawkeyngün, ka ina kellukeyngün ñimitu lafken kachun mew walüng mew. Wekimün ñi pu chilkatufe, regle kake küdawkeyngün, küla chilkatufe ñi mapu mew adümchefengeyngün (Tweo ñi chilkatuwe, Inio ñi chilkatuwe ka Alao wapi ñi chilkatuwe). Kiñe chilkatufe inspectorangey Kellon ñi liceo mew. Kiñe chilkatufe auxliarngey ta Apiao wapi ñi chilkatuwe mew, kiñe chilkatufe küdawküley kiñe pürogürama PDTI pingelu, ka epu chilkatufe küdawküleyngu Kinchao komuna mew ñi wingka lawentuwe ruka.\nWekimün may kom tañi pu chilkatufe dewmale tañi kimkimtun engün kom engün nieayngün doy kümeke küdaw ka kümeke mongen chew rume küdawle engün, femuechi may kimayngün weke kimün tañi kishu yempüramal chem küdaw rume chilkatufe ñi machulla mew. Kom tüfachi pu chilkatufe Wekimün mew konkülepalu kom kuñifall küpanchengeyngün ka femuechi Estado may kellukeyuengün.\nTI KIMKIMTUN DUNGU\nWekimün Chilkatuwe niey fentren kimün chumuechi tañi mongeleken pu williche tañi kishu ñi mapu mew ka femuechi rume küme yempüramniekeyngün itro fill trokiñ mapu ka Wekimün ñi itro fill kimkimtupeyem pu chilkatufe.\nWekimün ñi itrofill kimkimtupeyem ka pu chilkatufe ñi mapu epe kom femngeyngün, fey mew may chew ta kimkimtupeyem epe feletuy chilkatufe ñi mapu reke.\nTAIÑ FAW ÑI MÜLEN\nPu trokiñ Wekimün Chilkatuwe, küme adentun-niengey tañi küme yempüramngeal ti kimkikmtun dungu ABP pingelu.\nKom pu adümchefe tüfachi ABP mew konkülelu, küme adkununiengey ti pu trokiñ mapu, tïufachi trokiñmapu fill antü kiñewün küdawniengekey, fey mew may wünelu mew yempüramngekey williche kimün.


Ngünechen ñi Küme Dungu Marku 9\n1 Jesus ka femngechi feypi:\n—Rüf dungu feypiwayiñ kiñeke tati müleyelu fey tüfa mew lalayay engün pefile wüla ta Ngünechen tañi longko ülmenngen ñi pewfaluwael fentren pepiluwün mew.\nJesus kangerumetuy ñi felen\n(Matew 17.1-13; Luka 9.28-36)\n2 Fey rupalu kayu antü, Jesus amuy ta kiñe alü pürachi fütra wingkul mew. “Amuiñ” pifi ta Pedro, Santiaw, ka Juan müten. Tiye mew kisu engün tañi adkiñ mew, kangewerumetuy ñi felen ta Jesus. 3 Tañi takuwün ta wilüfütuy ka doy fülangtuy iney rume ta fente lingarkünulayafuy tunte küme küchakayafuy rume. 4 Fey ti küla disipulu pefi engün ta Elia ka Moyse, nütramkamekelu ta Jesus engün. 5 Feymew Pedro feypifi ta Jesus:\n—Kimeltufe, ¡müna kümey taiñ mülepan! Dewmayaiñ ta küla pichike ruka: kiñe eymingealu, Moysengealu ka kiñe Eliangealu.\n6 Tati pu disipulu rume llükalelu engün am, fey Pedro kimlay tañi chem piael.\n7 Feychi lelen mew, kiñe tromü nagpay fey munulpaeyew kiñe llawfeñ reke. Feytichi pu tromü mew allküngey kiñe dungun, feypilu: “¡Fey tüfa ta iñche ñi sakin Fotüm: allkütuñmafimün ta kisu müten ñi dungun!”\n8 Feychi lelen mew müten, adkintulu engün ta wall püle, Elia Moyse engu pengewetulay. Jesus kisulewetuy.\n9 Fey nagkülepatulu engün tati wingkul mew, Jesus feypifi ñi küla disipulu ñi nütramelnoafiel iney no rume tañi peel engün, wiñomongetule wüla ti Wentrukünuwpalu. 10 Feymew kisu engün müten piwkentukuniefi tüfachi dungu, tunte welukonke ramtuwkefuyngün rume ñi chem pifel tati wiñomongetun dungu.\n11 Ramtufi engün ta Jesus:\n—¿Chem mew am feypikey tati pu kimeltukelu ta Moyse ñi ley dungu Elia tañi wüne küpayael?\n12 Fey Jesus ta llowdungueyew:\n—Rüfngey ta Elia ñi wüne küpayael, ka kisu ñi küme eltuael kom dungu. ¿Fey chem mew am feypiley tati Wirin Chillka ñi kutrankawael tati Wentrukünuwpalu ka tañi illamngeael? 13 Welu iñche ta feypiwayiñ Elia ta dew küpay, fey ti pu judiu fill wesa femfi engün kom tañi ayüel chumngechi ñi feypilen ta Wirin Chillka Elia ñi rupan tüfeychi wesake dungu mew.\nJesus tremolfi ta kiñe pichiwentru konweküfülelu\n(Matew 17.14-20; Luka 9.37-43a)\n14 Fey wiñotulu engün chew tañi mülemum ti kakelu pu disipulu, peputufi engün ñi rangiñmanieetew ta fentren pu che, ka kiñekentu tati pu kimeltukelu Moyse ñi ley dungu ñi notukadungumekeetew engün. 15 Pengelu ta Jesus, kom lef amuy engün tañi chalimeafiel rume afmatulen mew.\n16 Fey Jesus ramtufi ti pu che:\n—¿Chem dungu mew anta notukadunguwmekewimün ta tüfachi pu wentru eymün?\n17 Kiñe tati mülelu feymew llowdungueyew:\n—Kimeltufe, tüfa ta küpalelpeeyu iñche tañi fotüm, kontunieeyew ta kiñe weküfü fey ta ketrolnieeyew. 18 Chuchi mew rume müleyüm, nükeeyew tati weküfü. Trananagümkeeyew ta pülli mew ka trorfan entupakey kowün tañi wün mew. Kütrürülkey ñi foro, fey mütrengkülewekey. Tami pu disipulu feypipefuiñ engün tañi wemünentulelafiel tati weküfü, welu pepi wemünentulafi engün.\n19 Fey Jesus ta llowdunguy:\n—¡Mupiltunngenochi pu che! ¿Tunteñma anta mülerkean ta iñche eymün mew? ¿Tuntepu mew wüla anta tüngkülewerkean ta iñche? Küpalfimün faw püle tati pichiwentru.\n20 Feymew yengey tati pichiwentru Jesus mew. Welu tati weküfü, pefilu ta Jesus, lalatulfi ti pichiwentru, fey ka tranapuwi pülli mew. Imülkawi, ka trorfan entupay kowün tañi wün mew.\n21 Fey Jesus ramtufi tati ngen fotüm:\n—¿Tunteñma am dewma tañi femken tüfa famngechi?\nFey ti ngen fotüm llowdungueyew:\n—Pichichengelu ñi femrumen. 22 Fentren rupachi ta feychi weküfü tranapuwülkeeyew ta kütral mew ka ko mew tañi langümaetew. Feymew, pepilfulmi eymi, kutranduamyemuiñ ta iñchiñ ka kellumuiñ.\n23 Fey Jesus ta feypifi ti ngen fotüm:\n—¿Chumngechi am pepilfulmi pimi? ¡Kom pepilfali tati feyentulu mew!\n24 Feymew tati pichiwentru ñi chaw wirari:\n—Iñche ta feyentun. ¡Kelluen tañi doy feyentuael!\n25 Fey Jesus ngüneduamlu tañi trawüluwmeken ta rume fentren pu che, wemünentufi tati weküfü, feypilen mew:\n—Ketrongechi weküfü ka pilungelu, iñche ta werküaeyu tami tripatuael ta tüfachi pichiwentru mew ka tami wiñokonmeketunoael ta kisu mew.\n26 Feymew ti weküfü wirari, ka kiñe rupachi lalatulfi tati pichiwentru. Feymew müten tripatuy ta kisu mew. La reke femkünufi, fey rume fentren che ta feypiyey “dew lay tati” pi engün.\n27 Welu ta Jesus, nükünufi ta kuwü mew, witrañpüramfi, fey tati pichiwentru witrapüratuy.\n28 Feymew müten ta Jesus konpuy ta kiñe ruka mew, fey tañi pu disipulu wichu kafkü dungun mew ramtueyew:\n—¿Chem mew anta iñchiñ pepi wemünentulafiyiñ ta tüfeychi weküfü?\n29 Fey Jesus ta llowdungufi ñi pu disipulu:\n—Fey tüfa famngechi weküfü pepi wemünentungeafuy re ngillatun ka ayuno* Kiñeke kuyfi wirin mew ngelay: “ka ayuno”. mew müten.\nJesus kimeli epu rupachi dewma ñi langümngeael\n(Matew 17.22-23; Luka 9.43b-45)\n30 Fey tripatulu tiye mew, rumerpuy engün ta Galilea, welu Jesus pilay iney no rume tañi kimael, 31 kimeltumekefilu am tañi pu disipulu. Ka feypimekefi: “Tati Wentrukünuwpalu chalintukungeay tüfachi mapu mew mülechi pu che mew ka langümngeay. Welu küla antüalu mew wiñomongetuay.”\n32 Kisu engün kimürkelay chem dungu ñi feypimeken ta kisu, ka llükalerkey engün tañi ramtuafiel.\n¿Iney am tati wünenkülealu?\n(Matew 18.1-5; Luka 9.46-48)\n33 Fey puwi engün ta Kapernaum waria mew. Dew mülepulu ta ruka mew engün, Jesus ta ramtufi tañi pu disipulu:\n—¿Chem dungu mew am notukawkülen küpalepeymün ta rüpü mew?\n34 Welu chem pilay rume engün, kisu engün am notukawlu ta rüpü mew iney müngell tañi longkoleael kisu engün mew. 35 Feymew ta Jesus anükünuwi, mütrümfi tati mari epu disipulu, fey feypifi:\n—Iney rume ayüle tañi longkoleael, feley tañi doy ñom piwkengeael kom kakelu mew, ka ñi eluwküleael ñi poyeafiel ta itrokom che.\n36 Feymew müten witrakünufi kiñe pichiwentru kisu engün ñi rangiñ mew, fey nükünufi ñi kuwü mew ka feypi:\n37 —Iney rume llowfile kiñe pichiche tüfa reke iñche tañi üy mew, iñche ta llowaenew. Ka tati llowetew ta iñche, iñche müten ta llowlayaenew, welu may ka femngechi llowafi iñche tañi werküetew.\nTaiñ üyawtunienoetew, fey ta iñchiñ taiñ ingkanieetew\n38 Juan ta feypieyew:\n—Kimeltufe, pefiyiñ ta kiñe che wemünentuweküfükelu eymi tami üy mew, fey miyawkenolu am iñchiñ mew, feymew katrütufiyiñ.\n39 Feymew Jesus ta llowdungufi ñi pu disipulu:\n—Katrütukefilmün. Iney rume pengel-le kiñe afmatufal pepiluwün iñche tañi üy mew, wesa dunguyetulayafenew. 40 Taiñ kayñetukenoetew ta iñchiñ, fey ta ingkanieeiñmew. 41 Iney rume eluelmünmew ta eymün kiñe fasu kongeafuy rume tamün inaniefiel mew ta Cristo, rüf dungu feypiwayiñ fey tüfa füreneaeyew ta Ngünechen.\nÑi kuñiwünngen konael yafkan mew\n(Matew 18.6-9; Luka 17.1-2)\n42 “Ka femngechi iney rume yafkangen tukufile kiñeke tüfachi we feyentulelu ta iñche mew, doy kümeafuy trapeltukukünulelngele ñi pel mew kiñe fütra kura, fey tañi ütrüftukungeael ta lafken mew.\n43 “Tami kuwü ta yafkan mew tukukeelmew, katrünentufinge. Doy kümeay tami nieael kiñe kuwü müten tami konpuael ta rumel mongen mew, welu fey tami nien epu kuwü, mi amuael ta kütral mapu mew, chew chongkelay tati kütral, 44 chew ñi lakenomum ta piru ka ñi chongkenomum ta kütral.† Kiñeke kuyfi wirin mew ngelay ta versu 44.\n45 “Fey tami namun yafkan mew yekeelmew, katrünentufinge. Doy kümeay tami nieael kiñe namun müten tami konpuael ta rumel mongen mew, welu fey tami nien epu namun tami ütrüftukungeael ta kütral mapu mew. 46 Chew ñi lakenomum ta piru ka ñi chongkenomum ta kütral.‡ Kiñeke kuyfi wirin mew ngelay ta versu 46.\n47 “Fey tami nge yafkan mew tukukeelmew, entufinge eymi mew. Doy kümeay tami nien kiñe nge müten tami konpuael Ngünechen tañi ülmen mülewe mew, welu fey tami nien epu nge mi ütrüftukungeael ta kütral mapu mew\n48 ‘chew ñi lakenomum ta piru\nka ñi chongkenomum ta kütral.’\n49 Kom ta alimkangealu am ta kütral mew. Ka kom chalintukuelchi ilo chadiñmangeay.§ Kiñeke kuyfi wirin mew feypiley: “Ka kom chalintukuelchi ilo chadiñmangeay”.\n50 “Chadi ta kümey, welu kotrüwetunole, ¿chumngechi am pepi wiñome kotrütuafuy ta chadi? Eymün chadi reke felemün ka tüng mongen niemün welukonkechi eymün mew.”\n*9:29 Kiñeke kuyfi wirin mew ngelay: “ka ayuno”.\n†9:44 Kiñeke kuyfi wirin mew ngelay ta versu 44.\n‡9:46 Kiñeke kuyfi wirin mew ngelay ta versu 46.\n§9:49 Kiñeke kuyfi wirin mew feypiley: “Ka kom chalintukuelchi ilo chadiñmangeay”.


PAPELTUAFUYMI acholi afrikáans albanés alemán amárico armenio aucano aymara azerí azerí (alfabeto cirílico) bashkir batako karo batako toba baulé becol biak bislama búlgaro camboyano catalán cebuano checo chichewa chino cantonés (tradicional) chino mandarín (simplificado) chino mandarín (tradicional) chitonga chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu digor efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga garífuna georgiano griego groenlandés guaraní gujarati gun hausa hebreo hiligaynon hindi hiri motu hmong (blanco) holandés húngaro iban ibanag ibo ilocano indonesio inglés islandés isoko italiano japonés javanés kabiye kannada kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama lhukonzo lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungun maratí maya mazateco de Huautla mongol more navajo nepalés nias niueano noruego nyaneka náhuatl de guerrero náhuatl de la huasteca náhuatl del norte de puebla oromo osético otetela pangasinán papiamento de aruba papiamento de curazao persa pidgin de las islas salomón polaco portugués de Brasil quechua ancashino quechua ayacuchano quechua boliviano quechua cuzqueño quichua de Imbabura rarotongués rumano runyankore ruso rutoro samoano sango saramacano sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tseltal tshiluba tsonga tsotsil turco twi ucraniano uhobo umbundú uruund vendal wallisiano waray-waray wayuunaiki wolaita xhosa xitshwa yoruba zandé zulú árabe ñanya ñemba\nFey 1881 tripantu mu Charles Gordon “Eden ñi adelkalechi lof” pirkefi ta Praslin, Seychelles\n¡Ti küme mülewe! Adkintuliyiñ kiñe adngechi lof television ka fillke papel mu ayükeiñ taiñ amual kiñe “küme mülewe” ka mapu mu, fey ñi ürkütual ka fill rakiduamkülewenoal. Welu kimnieiñ wiñotulu taiñ ruka mu felekayay müten taiñ mongen.\nRakiduamliyiñ kiñe küme mülewe mu müna ayüwmakeeiñmu. Feymu ramtuwkeiñ: “Ti ‘küme mülewe’, ¿fey kiñe pewma müten? ¿Chumngelu fente ayüwmakeeiñmu? ¿Rüf felerpuay am?”.\nÑI NÜTRAMNGEKEEL TI KÜME MÜLEWE MU\nFentren tripantu mu, pu che duamkey ñi doy kimal ti küme mülewe mu. Ayüwmakeeyew engün Biblia ñi feypin tañi mülen ‘kiñe adelkalechi lof tati Eden trokiñ mapu ñi tripawe antü ad püle’. ¿Chumngelu am fente ayüfali feychi adelkalechi lof? Ti nütram feypi: Chaw Jewba “elufi ñi tremael itrofill kümeke adyechi anümka wülkelu fün”. Tüfachi adelkalechi lof rume küme mülewe ngefuy ka ayüfalngefuy. Kafey doy ngüneduamfali tüfa: ‘Fey ti adelkalechi lof ñi rangiñ mew elkünungey tati anümka wülkelu rumel mongen’ (Génesis 2:8, 9).\nKa femngechi, Génesis nütramkay ñi mülen meli lewfü rupakelu ti adelkalechi lof mu. Famülke mu, petu kimngekey epu tüfachi lewfü: Tigris (kam Hidequel) ka ti Ewfrate (Génesis 2:10-14). Tüfachi epu lewfü ñi puwal golfo Persico mu rupakey Irak püle, koneltukefulu Persia kuyfi mu.\nFeymu ñi mülen kiñe küme mülewe Mapu mu koneltuley ta Persia ñi kimün mu tañi elkünuel. Ti Museo de Arte de Filadelfia (Pensilvania, Estados Unidos), müley kiñe alfombra persa dewmangelu ti siglo 16 mu, tañi ñimikan adentuley kiñe wallmangeelchi lof, tüfa niey anümka ka rayen. Ti alfombra ñi ñimikan adentuley ñi feypin ta Biblia ñi mülekefel kiñe rume küme adngechi lof Eden mu. Feymu persa kewün kuyfi mu “wallmangeelchi lof” ka küpa feypi “küme mülewe”.\nKa femngechi fentren trokiñ mapu mu ka fentren kewün dungu mu feypingekey fillke nütram ti küme mülewe mu. Pu che amulerpulu fillke mapu mu yeyngün kidu tañi nütram, fey rupalu chi tripantu trapümfingün tüfa kakelu feyentun ka leyenda feypingelu tañi mapu mu. Famülke mu kütu, pu che “küme mülewe” pikefi tati adngechi mapu.\nKINTUKEYNGÜN TI KÜME MÜLEWE\nKiñeke ngüneduamkelu feypingün ñi pefiel ti adelkalechi lof mülefulu Eden mu. Epu pengelün dungu, kiñe longkolelu ti trokiñ weychafe britanico, Charles Gordon, amuy ta Seychelles pingechi lof mu 1881 tripantu mu, fey afmatuleyew fente tañi küme adngen ti Valle de Mai, feymu “Eden ñi adelkalechi lof” pirkefi, feychi lof fantepu mu sakingekey kom Mapu mu. 1492 tripantu mu, Cristobal Colon puwi ta La Española pingechi wapi mu (Republica Dominicana ka Haiti pingetuy famülke mu), fey rakiduami ñi petuafiel ti adelkalechi lof mülefulu Eden mu.\nTi lifru Mapping Paradise nütramkalu ñi rupakeel famülke mu, kimeltukey fillke dungu doy 190 kuyfike mapa mu, fentren tüfa pengelkey ta Adan ka Eva ti adelkalechi lof mu. Ka müley kiñe kangechi chillka wirintukungelu ti siglo 13 España mu. Wenu mu müley kiñe pichi adentun pengelkelu ti küme mülewe. Fey mu rupakey meli lewfü, tüfa ta “Tigris”, “Ewfrate”, “Pison” ka “Gion”. Kiduke ti lewfü puwkey kiñe wechun ti adentun mu, tüfa adentuley pu kristiano ñi feyentun ñi puwün meli witran Mapu mu. Tüfachi adentun pengeli pu che petu ayüwmakeeyew nütramkayal ti küme mülewe mu, kimnofule rume chew ñi mülekefel.\nKiñe poeta mülekefulu ti siglo 17 mu, John Milton, doy kimüñmangekey tañi wirintukun El Paraíso perdido, tüfa nütramkakey ñi feypin Génesis mu, Adan ñi kulpan ka ñi wemünentungen Eden lof mu. Tüfa mu feypi pu che ñi nietual rumel mongen Mapu mu, ka wirintukuy: “Femngechi kom Mapu kiñe küme mülewe ngetuay”. Fey wüla tüfachi wentru wirintukuy kangelu poema feypilelu El Paraíso recobrado.\nKA RAKIDUAM MÜLETUY\nRüfkünu may, fentren tripantu mu pu che duamtukefi feychi küme mülewe mülekefulu kuyfi Mapu mu. Welu famülke mu, ¿chumngelu am pu che duamtuwelafi? Kiñe lifru feypi: “Pu chillkatukelu ñi feypingekeel Ngünechen mu [...] küpa kintuwelayngün ti küme mülewe” (Mapping Paradise).\nFentren che iglesia mu kimeltungekey tañi amual wenu mu, fey feypingekelay ñi rumel mongeleal engün kiñe küme mülewe Mapu mu. Welu Biblia feypi Salmo 37:29 mu: “Tati pu norngechi che lloway ti Mapu ñi ngen-ngeal engün, ka rumel müleayngün fey mu”. Welu chumngechi ñi felen ti Mapu fantepu mu, ¿maneluwküleafuiñ ñi wechurpual Biblia ñi feypin?\nRÜFNGEAY TI KÜME MÜLEWE KOM MAPU MU\nChaw Jewba dewmafi ti küme mülewe kuyfi mu, fey feypikünuy ñi wiño küme elkünutuafiel tüfa. ¿Chumngechi am? Rakiduamnge taiñ kimeltuetew Jesus ñi ngillatual: “Küpape tami Ngünenien. Femngepe tami feypin Mapu mu, chumngechi ñi femngeken wenu mapu mu” (Matew 6:10, TNM). Feychi Ngünenien mu, Jesus longkoleay wall Mapu mu ka apümkayafi pu che ñi ngünenien (Daniel 2:44). Feychi Ngünenien mu, ‘femngeay’ Chaw Ngünechen ñi feypin tañi küme mülewe ngetual ti Mapu.\nKuyfi Chaw Dios ñi kellun mu, ti pelon wentru Isaia wirintukuy ñi chumletual ti feypikünuelchi küme mülewe. Kom wedake dungu ñi niekeel ta che ngewelayay (Isaías 11:6-9; 35:5-7; 65:21-23). Yafültukuwayiñ tami elantükünual ka papeltual tüfa tami Biblia mu. Femngechi femülmi, doy maneluwaymi Chaw Ngünechen ñi feypin mu, tañi kümelkayafiel ñi pu allkütuetew. Feychi pu che nietuay tañi ñamümel Adan, müleayngün ti küme mülewe Mapu mu ka füreneaeyew taiñ Wenu Chaw (Apokalipsi 21:3).\nFeymu ñi müleal kiñe küme mülewe Mapu mu, kiñe pewma müten no, doy may rüfngey. ¿Chumngelu am maneluwafuiñ tüfa? Biblia feypilu kay: “Tati wenu mapu, ngen-ngey Jewba, welu tati Mapu elufi ta wentru ñi pu yall”. Chaw Ngünechen feypikünuy ñi müleal kiñe küme mülewe Mapu mu, ka kidu “koyladungukelay” (Salmo 115:16; Tito 1:2). ¡Afmatufalchi maneluwün wülkey ta Biblia! Rumel mongeleal kiñe küme mülewe mu.


RED EIB Chile.: Pu Anünmapuche ñi piel ñuke kewon antü mu\nPu Anünmapuche ñi piel ñuke kewon antü mu\nMAPUDUNGUAEN, IÑCHE KA MAPUCHENGEN\nFillpüle mapu, kom tripantü mu kawintukey pu che ñi ÑUKE KEWON mu, febrero 21 konchi antü. Iñchiñ ka koniyiñ tüfachi dungun mu, nentuel taiñ Epuchi Fütrake Kewon Trawun rupal chi noviembre küyen, elkünuyiñ tüfachi dungu, feymew tripaletuy Chile mapu mu, Bolivia ka Puelmapu mu, feymu ka müley taiñ feypial tüfa:\nInchingetuy kamapu wechekeche ñi weychan Abul Barkat em, Rafiquddin Ahmed em ka Shafiur Rahman em, tüfayengün layngün petu ingkatumeken ñi kewon, febrero küyen mu, 21, 1952 (kiñe warangka, aylla pataka kechu mari epu tripantu puwün); ingkameken Bangla dungun ñi oficial dungungeal Pakistan mapu mu, tralkatungelu layngün karüke chumpiru ñi mekel. Welu tüfachi weychan keyufi pu che nietual Bangladesh nación. Feymu UNESCO 1999 tripantü mu, üytufi tüfachi antü NUKE KONWON antüngetuam, fewla kom pu che, kom mapu mu tukulpameketuiñ tüfachi antü.\nÑUKE KEWON mu ta chengetukey che, ütrüftukungele iñchiñ taiñ ütruftungetun tayiñ chetrokingenon. Iñ kewon mew ta rakiduwamkeiñ, lelikeiñ taiñ azmapu, wewpitukeiñ, nentukeiñ tayin azmongen. Tüfachi Chile mapu mu müley fill ÑUKE KEWON, müley tichi AYMARA, RAPA NUI, LICAN ANTAY, QUECHUA, KAWESCAR, YAGAN, SELKNAM ka iñ MAPUZUGUN filke üytun mu. Kom tüfachi ÑUKE KOWON wünelefuy wingka kewon mu, petu ñi akunon mu pu español, ka doykefuy kake mapu mu, tawantinsuyu, koyawsuyu, Puelmapu mu, fewla Perú, Bolivia, pingetuy.\nMülenmu tayiñ dungun mangelpefiñ kom pu che, tayiñ misawal ingkatuam mapudungun, allkütungetuam taiñ dungun fillpüle, wüñoweftual taiñ kewon, doy müntunmagelayaiñ, eluwlayaiñ pu che, doyngelayay katripache ñi kewon iñchiñ mu. Kimeltuaiñ epurumekewon, ka epurume kimün; ka akule tichi censu mapudunguken piaymi. Faliwtuayiñ pu che ñi kisungünewün, ñi pepiluwam chumiechi ñi ingkayal ñi mapuzungun. Ka müley ñi piwkentukual ñi dungun lof mu, trawun mu, ka ñi ingkayafiel küdaw mew, waria mew, radio mew, fill püle.\nTrawutuaiñ taiñ yafuluwam in kewon mu, chewngele rume, müley tamün norümam chumiechi taiñ kudawal faliwtungetuam iñ ñuke dungun. Müley tami feypial -kimeltungetuay ñuke kewon pu puchikeche chillkatuwe ruka mu, feypipuaymi Ministerio de Educacion mu; ka nentuaymi trawun chew nütramkayam pu füchakeche, kom pu che; ka wuñotual tayiñ mapuche tukutun, tayiñ purun, iñ iyael, ülkantual, wewpitual, koyawtual, epewtual, kom kimün entual kewon mu.\nTüfachi antü wüñoweftuay taiñ mapudungun, wüñoweftuay taiñ azmongen, ka iñ normongen, feymu müley taiñ fütra kawintual pu lamngen.\nTañi mülen mu, tañi mülekefel mu, ka ñi mületual kake tripantü tayiñ mapudungun, tüfachi mapu mu, yewekelayaiñ chumkawnurume taiñ dungun, taiñ admongen. Tüfa ta ülmen kimünngey, külfunke lonkgo mew ta mületuay, wilüfküleay iñ rakiduam mu, iñ mongen mu, ka taiñ weychan mu.\nINGKAYAIÑ TAIÑ MAPU KA INGAKAYIÑ TAIÑ MAPUDUNGUN RUMEL!!!\nPublicado por Red EIB Chile en 3:45:00 p.m.\nEtiquetas: 21 de febrero\nÑuke Kewon Antü PUERTO MONTT\nDía de la Lengua Materna en San Pedro de Atacama\nDía de la Lengua Materna en Osorno\nDIA INTERNACIONAL DE LA LENGUA MATERNA EN CHILE


Chumngechi afnoachi mongen nieafuyiñ | Biblia Nütram\nChumngechi afnoachi mongen nieafuyiñ\n¿KIMIMI chem ñi chillkatumeken tüfachi pichi (püchü) malen ka tañi pu weni? May, tüfachi lifru eymi tami chillkatumekeel... Tañi lifru Biblia nütram nielu. Ka chillkatumekey engün tüfachi nütram feypilelu... “Chumngechi afnoachi mongen nieafuyiñ.”\n¿Kimimi chem ñi kimken engün? Wüne, müley ñi kimafiel Jewba ka ñi Fotüm Jesu ñi afnoachi mongeleal. Biblia feypi: ‘Tüfachi rüpü yey afnoachi mongen. Kimnge ti kiñen rüfngechi Ngünechen, ka tañi Fotüm Jesukristo.’\n¿Chumngechi kimafuyiñ Chaw Ngünechen Jewba ka tañi Fotüm Jesu? Kiñe dungu müley tami papiltuafiel kom tati lifru Tañi lifru Biblia nütram nielu mu. Ti lifru rume (mütre) nütramyefi ta Jewba ka Jesu, ¿feyngelay? Ka rume nütramyefi kom ti dungu ñi femün ka ñi femal engu. Welu, ¿müley taiñ papiltuafiel tüfachi lifru müten? Felelay, müley taiñ femal ka dungu.\n¿Peniefimi kangelu lifru miñchelelu? Feyta Biblia tati. ‘Papiltulen’ piafuymi kakelu che ti pu trokiñ Biblia, chew tuwi tüfachi lifru ñi nütram. Chi Biblia elukeeiñmew kom ti kimelün dungu taiñ duamnien ñi nor poyeafiel Jewba, ka diturpual afnoachi mongen. Feymu lle müley taiñ nieal ti wimtun taiñ rume papiltuafiel chi Biblia.\nWelu taiñ kimafiel Chaw Ngünechen Jewba ka Jesukristo, fey müten ngelay. Doy kimafuyiñ fey engu mu ka ñi kimeltuken engu rume, welu diturpulayafuyiñ afnoachi mongen. ¿Kimimi ka chem taiñ duamnieel?\nKa müley taiñ femal taiñ mongen mu chumngechi tañi kimelngeken. ¿Tukulpaniefimi Juda Iskariote? Feychi wentru feyta kiñe tati pu mari epu wentru Jesu dulliel (ngümintuel) ñi apostol ngeal. Juda rume kimfuy ta Jewba ka Jesu. Welu, ¿chumi? Mülen antü mu kidu ñi rakiduam inay, ka ngünenkafi ta Jesu küla mari moneda plata mu. Juda llowlayay ti afnoachi mongen.\n¿Tukulpanieymi Geasi pingechi wentru, fey pichin kimfiyiñ ti kayu mari aylla Nütram mu? Kidu ayüy (küpa) ñi nieafiel kake che takun ka plata. Koylatuy tañi nieal tüfachi chemkün, fey mew Jewba kastigaeyew. Iñchiñ feyentunofiliyiñ (müngeltunofiliyiñ) tañi ley dungu, ka kastigayaeiñmew.\nWelu müley fentren che ñi rumel (turpu) poyekefiel Jewba, püntüwkenolu. Ayüfuyiñ taiñ inayentuafiel, ¿felelay? Ti pichi wentru (püchü kampu) Samuel ñi küme femün inayentufali. Tukulpafimi chumngechi pefiyiñ ti kechu mari kechu Nütram, kidu niefuy meli kam kechu tripantu müten llitulu (ellakamu) ñi poyefiel Jewba ñi tolto ruka mew. Feymu lle, weche ngeymi rume, doy weche ngelaymi tami poyeafiel Jewba.\nFeley, kom ayünieiñ taiñ inayafiel Jesukristo. Pichikalu rume (püle), chumngechi pengeli ti pura mari regle Nütram, mülepulu ti ngillatuwe ruka mu nütramkamekefi kakelu pu che tañi wenu Chaw ñi dungu. Ñi femün inayentufiyiñ. Nütramkafiyiñ kom tati pu che peliyiñ taiñ afmatufalchi Chaw Ngünechen Jewba, ka tañi Fotüm, Jesukristo. Femliyiñ kom tüfa, rumel mongeleafuyiñ Ngünechen ñi we rumel mülewe tüfachi Mapu mew.


Dulliaiñ kümeke adngelluwün | Ngünechen ñi piwkeyechen\n¿Chumngechi dulliaiñ kümeke adngelluwün?\n“Kom femkeaymün Ngünechen tañi püramyengeael” (1 KORINTIO 10:31).\n1, 2. Tati adngelluwün dungu mew, ¿chem chumafuiñ?\nRAKIDUAMNGE: epe kiñe changaf künufilmi kiñe manshana, welu ngüneduamülmi ñi fünalen kiñe püle mew, ¿chumafuymi? Küla dungu femafuymi: iyafuymi kom ti manshana ti fünalelu kütu, ütrüfnentuafuymi, kam entuafuymi ñi fünalen tami iñmunoal, welu iñmuafuymi ti kümelelu. ¿Chem femafuymi?\n2 Ti adngelluwün dungu tüfachi manshana reke feley. Kiñeke mu, küpa adngelluwküleliyiñ kiñe dungu mew, ngüneduamafuiñ taiñ kellukenoetew ñi yenieal lif mongen, fünaley reke. Feymu, ¿chumafuiñ? Kiñeke llowkeyngün kom ti adngelluwün, ngüneduamkelayngün rume ñi kümen kam ñi kümenon. Kakelu llowkelayngün kiñe adngelluwün no rume ñi kontupanoaetew wedake dungu. Ka kiñeke famentufingün ti wedake adngelluwün, welu kiñeke mu adngelluwkeyngün kümeke dungu mew. Welu taiñ rumel müleal Chaw Ngünechen ñi piwkeyechen mew, ¿chumafuiñ?\n3 Epe kom iñchiñ dulliafuiñ fey ti dungu: kimnieiñ taiñ duamnieel ñi adngelluwal, welu adngelluwaiñ kümeke dungu mew müten taiñ kelluaetew ñi yenieal lif mongen. Feymu, müley taiñ ngüneduamal chem adngelluwün ñi kümen kam ñi kümenon. Welu wüne inaduamaiñ chumngechi tati adngelluwün nüwküley taiñ küdawülafiel ta Jewba.\n“KOM FEMKEAYMÜN NGÜNECHEN TAÑI PÜRAMYENGEAEL”\n4. Iñchiñ elufilu am kom taiñ mongen ta Chaw Ngünechen, ¿chumngechi tüfachi dungu nüwküley taiñ dullial ti adngelluwün dungu?\n4 Rupalu ti tripantu, kiñe poyekefilu ta Jewba, fawtisawlu 1946 tripantu mu feypi: “Wimtulen ñi allkütual kom ti pu wewpin elungelu ñi fawtisawal pu che, ka eluwken ñi küme allkütual, iñche ta fawtisawalu trokiwken”. ¿Chumngelu am? Kidu ta feypi: “Longkontukunieken ñi elufiel ñi mongen ta Jewba, tüfa kellukeenew ñi püntütripanoal kidu mew”. Iñchiñ ka femngechi rakiduamkeiñ, longkontukunieliyiñ taiñ feypikünufiel ta Jewba ñi poyeafiel kom taiñ mongen mu, fey püntütripalayaiñ kidu mew (papeltunge Matew 5:33). Feymu, rakiduamliyiñ ñi elufiel taiñ mongen ta Jewba, fey Ngünechen chumngechi pekey, ka femngechi peafiyiñ taiñ amuldungun ka kakelu dungu taiñ mongen mu, ti adngelluwün kütu. Femngechi Pablo wirintukufi tañi pu peñi ka lamngen: “Welu chumngechi rume, eymün ilmün, ka pütokolmün, ka femllelmün chem kangelu dungu rume, kom femkeaymün Ngünechen tañi püramyengeael” (1 Korintio 10:31).\n5. Levítico 22:18-20, ¿chumngechi kellukeeiñmu taiñ ngüneduamal taiñ ngüfetuetew Romanu 12:1?\n5 Kom taiñ femkeel nüwküley ñi küdawülniefiel ta Jewba. Tüfa küme feypikünuy Pablo ti pu peñi ka pu lamngen Roma mew: “Eymün kisu tamün chalintukuwael kiñe lif mongen mañumtun reke, lifngelu ka tutelu Ngünechen mew. Fey tüfa lle tati rüfngechi müngeltun [feyentun] tamün chalintukuael” (Romanu 12:1). Feymu, taiñ chalintukuwael, müley taiñ poyeafiel ta Ngünechen kom taiñ longko, piwke, ka newen mu (Marku 12:30). Pablo feypi femngechi poyefiliyiñ ta Jewba, tüfa kiñe mañumtun reke feleay. Tüfachi dungu küme ngüfetunieeiñmew. Moyse ñi ley dungu, feypikefuy ñi chalintukunoal kiñe engkañngechi kulliñ, Jewba llownofilu am tüfachi chalintukun (Levítico 22:18-20). Ka femngechi lifngenofule ñi poyenieel kiñe kristiano ta Jewba, llowüñmalayafeyew. Welu, ¿chumngechi am lifkülelayafuy taiñ poyeniefiel ta Jewba?\n6, 7. Kiñe kristiano, ¿chumngechi podümafuy kom tañi kuerpu? Ka, ¿chumngelu kutrankawafuy?\n6 Ti apostol Pablo ngülamtufi pu kristiano Roma mew: ‘Chalintukukilmün tamün kuerpu ta kulpan mew ñi femael wedake dungu’ (Romanu 6:12-14). Pablo feypi Romanu 3:13-18 mu kiñeke kulpan ñi femkeel ti kuerpu. Feymu feypi chem ñi femkeel pu kulpakelu: “Ñi wün malisia dungukey”. “Ñi namun rume matukel lefkey ñi langümcheael”. Feymu, kiñe kristiano weda dungu femle kiñe trokiñ ñi kuerpu mew, tañi namun, wün, kam kakelu rume, fey kom tañi kuerpu podküleafuy. Kiñe pengelün, eluwkünule ñi peafiel podngechi dungu kam awükan dungu, chalintukuafuy reke tañi nge ta kulpan mew, fey kom tañi kuerpu podküleafuy. Femngechi femle, Jewba llowlayaeyew ñi poyefiel, lifkülenolu am ñi femün (Deuteronomio 15:21; 1 Pedro 1:14-16; 2 Pedro 3:11). Ñi dulliel mu wedake adngelluwün, ¡müna kutrankawafuy!\n7 Feley, müna wedake dungu kontuafeiñmew taiñ dulliel mu wedake adngelluwün. Feymu ayükelaiñ ti adngelluwün taiñ katrütuaetew ñi poyeafiel ta Jewba, welu may ayükeiñ taiñ kelluaetew. Feymu, inaduamaiñ chumngechi kimaiñ ñi kümen kam ñi kümenon kiñe adngelluwün.\n“ÜDEAFIMÜN WESAKE DUNGU”\n8, 9. a) Tati adngelluwün mew, ¿chem epu trokiñ müley? b) ¿Chem adngelluwün famentukeiñ? ¿Chumngelu?\n8 Müley epu trokiñ ti adngelluwün mew: kiñe trokiñ mew müley kom ti adngelluwün ti pu kristiano ñi famentuafiel. Kangelu trokiñ mew müley fill adngelluwün kiduke pu kristiano ñi dulliafel. Wüne inaduamaiñ tati adngelluwün Jewba tañi pu che ñi famentunieafiel.\n9 Chumngechi taiñ inaduampeel ti wünen chillkatun mew, kiñeke adngelluwün küme pengelkey ti Biblia ñi chaftuniefiel. Inaduamaiñ ñi pengelngeel television mew, internet mu, pelikula ka ülkantun. Pengelkeyngün ka amultukukeyngün kütu ñi femal fillke pekan kudumuwün, awükan dungu, pengelkeelchi kudumuwün ka Weküfü tañi dungu. Feymu kiñe adngelluwün chaftuniefilu Biblia tañi ngülam ka tañi ley, kümelu trokifaluwkülefule rume, famentuafiyiñ (Hecho 15:28, 29; 1 Korintio 6:9, 10; Apokalipsi 21:8). Femngechi pengelafiyiñ ta Jewba taiñ rume falintuniefiel tüfachi epu dungu kidu ñi werküel: “Üdeafimün wesake dungu” ka “kiñe pülekünuwnge tati wedake dungu mu”. Ka femngechi pengelaiñ taiñ “küme mupiltun” nor piwke mew (Romanu 12:9; Salmo 34:14; 1 Timotew 1:5).\n10. ¿Chem rakiduamkeyngün kiñeke che, welu chumngelu kuñiwün-ngey femngechi ñi rakiduamal?\n10 Kiñeke che kümelu trokiniefingün ñi peal fill wedake dungu chaftuniefilu Biblia tañi ngülam. Rakiduamkeyngün chi: “Pefuli rume wedake dungu television mew, welu iñche femlayafun tüfa”. Ti che femngechi rakiduamlu, kidutu ngünenkawkey, ka kuñiwün mu rupayafuy. Biblia feypi: “Tati piwke doy ngünenkachefengey chem dungu mu rume, ka ngünefalngelay. ¿Iney am rüf kimnieafeyew?” (Jeremías 17:9). Adngelluwküleliyiñ Jewba tañi ayükenoel, ¿rüf feypiafuiñ “[taiñ üdenieel] wesake dungu”? Kafey, fentren rupa pefiliyiñ wedake dungu, taiñ rakiduam kelluwelayafeiñmew, feymu kulpayafuiñ ka feypiafuiñ chi pu che ñi weda femün mu: “newe wedalkakelayngün” (Salmo 119:70; 1 Timotew 4:1, 2).\n11. Tati adngelluwün mu, ¿chumngechi pengelngey ñi rüf feypiel Galata 6:7?\n11 Ka feychi dungu mu rupayngün kiñeke kristiano, wimtuleyngün ñi peafiel podngechi dungu, feymu feychi dungu femkeyngün. Femngechi kimtukurpuyngün “chumngechi nganle ta che ka femngechi kosechayay tañi femkeel mew”, wedake dungu mu rupalu engün am (Galata 6:7). Welu iñchiñ montuluwafuiñ feychi weda ngünenkan mew. Yafüluwliyiñ taiñ nieal re kümeke rakiduam, fey küme triparpuaiñ (ngüneduamnge tati wichulechi dungu “ ¿Chem adngelluwün dungu müley ñi dullial?”).\n¿CHEM ADNGELLUWÜN DUNGU MÜLEY ÑI DULLIAL?\nNgülam: “Üdeafimün wesake dungu fey inayafimün ti kümeke dungu” (Romanu 12:9).\n¿Ayüwküleafuy Chaw Ngünechen...\ntati ülkantun iñche ñi allkütukeel podngechi dungu rakiduamelimew? (1 Korintio 6:9, 10.)\nweda dunguli ka wedake dungu femli, tati pu che reke tripalu feychi pelikula mu iñche ñi dulliel? (Luka 6:40.)\nawkantuli kiñe videojuego mu, fey ñi femal kewan dungu ka podngechi dungu? (Salmo 11:5, 7.)\nkimeltufili pu che ñi dullial kümeke adngelluwün, welu iñche femnoli? (Romanu 2:21.)\nBIBLIA ÑI NGÜLAM KELLUAEIÑMU TAIÑ DULLIAL\n12. Ñi feypiel Romanu 2:6, ¿chumngechi nüwküley ti adngelluwün mew? Ka, ¿chem kelluaeiñmu taiñ küme dullial?\n12 Fewla inaduamafiyiñ ti epungechi trokiñ ti adngelluwün mu: ti Biblia katrütunoeliyiñmu taiñ femal tüfachi adngelluwün. Fey kiduke pu kristiano müley ñi ngüneduamal feychi adngelluwün ñi kümelkayaetew kam ñi wedalkayaetew (papeltunge Romanu 2:6). Welu kidulelaiñ taiñ dullial ti adngelluwün, nieiñ Biblia tañi kümeke ngülam taiñ kellunieaetew, tüfa rüf mupin dungu ngelu am, ka pengelkeeiñmu Jewba ñi rakiduamnieel. Feymu, küme ngüneduamfiliyiñ tüfachi ngülam, kimürpuaiñ “chem dungu ñi ayükeel” Jewba taiñ femal, chem adngelluwün kütu taiñ dullial (Efesio 5:17).\n13. ¿Chem kelluaeiñmu taiñ famentuafiel wedake adngelluwün Jewba ñi ayükenoel?\n13 Kom iñchiñ, Jewba ñi pu che, trürlay taiñ adümuwün taiñ ngüneduamal chem ñi kümen ka chem ñi kümenon (Filipense 1:9). Kafey, kom doyümkeiñ kakerume adngelluwün. Feymu, ngelay taiñ rakiduamal kom taiñ dullial trürngechi dungu. Welu, femngefule rume, doy eluwküleal taiñ famentuafiel ti wedake adngelluwün Chaw Jewba ñi ayükenoel, müley taiñ rumel rakiduamal Jewba ñi ngülam mew ka eluwayiñ tüfachi ngülam ñi ngüyulafiel taiñ piwke ka rakiduam (Salmo 119:11, 129; 1 Pedro 2:16).\n14. a) ¿Ka chem dungu müley taiñ inaduamal tati adngelluwün mu? b) ¿Chem kellunieaeiñmu taiñ doyümnieafiel tati koneltulelu taiñ poyeafiel ta Jewba?\n14 Kümey ñi ngüneduamal taiñ adngelluwün, tüfa pengelkelu am taiñ rakiduamkeel chem ñi kümen ka chem ñi kümenon. Welu, müley ka dungu taiñ inaduamal: tunteñma eluwkeiñ taiñ adngelluwal. Femngechi peaiñ tunte taiñ falintuniefiel. Tukulpayaiñ, pu kristiano doy falintukeiñ kom tati koneltulelu taiñ poyeafiel ta Jewba (papeltunge Matew 6:33). Feymu, ¿chem kelluaeiñmu taiñ rumel doyümnieafiel tüfachi dungu? Inayaiñ Pablo ñi küme ngülam: “Feymew llemay, küme kuñiwtukuwkeaymün tamün femkeelchi dungu mew. Wedwed reke mongelekilmün, welu küme rakiduam mew mayfe. Fente küme küdawyenieaymün tamün dungu rupalechi tripantu mew” (Efesio 5:15, 16). Feymu, küme adkünuwliyiñ tunte taiñ adngelluwal, doy elantükünuaiñ taiñ femal “tati doy kümechi dungu” taiñ kellunieaetew taiñ weniyerpuafiel ta Jewba (Filipense 1:10).\n15. ¿Chumngelu kümeafuy taiñ doy küme kuñiwtukuwküleal taiñ dullial adngelluwün?\n15 Kiñeke mu duamfalngey taiñ famentual kiñeke adngelluwün, welu müley taiñ doy küme kuñiwtukuwküleal. ¿Chumngechi am? Tukulpange ti manshana taiñ feypiel ti wünen parrafo mu. Taiñ inoafiel ti fünalechi trokiñ manshana, entufiyiñ ti fünalelu, welu ka entukeiñ kiñe pichi trokiñ kümelelu ñi wallmaniefiel ñi fünalen. Tati adngelluwün mu ka femngechi femkeiñ, famentukefiyiñ kom dungu ñi chaftuniefiel Jewba tañi ngülam, welu ka llowkelaiñ tati newe kümenolu trokifalngelu, kam nielu kiñeke dungu taiñ wedalkayafetew taiñ weniyeafiel ta Jewba, ka chumngechi taiñ trokitunieetew (Proverbios 4:25-27). Inaliyiñ Biblia ñi kümeke ngülam, tüfa kelluaeiñmu famentuafiel ti adngelluwün taiñ kellukenoetew.\n“RAKIDUAMKEAYMÜN [...] KOM LIFNGELU”\nInaniefiliyiñ Biblia ñi kümeke ngülam taiñ dullial kümeke adngelluwün, fey amuleay taiñ weniyeafiel ta Chaw Ngünechen\n16. a) ¿Chumngechi küme pengelkeiñ taiñ rakiduamkeel Jewba reke? b) ¿Chem eluwküleaiñ taiñ femal fill antü?\n16 Taiñ dullial ti adngelluwün, pu kristiano küme ngüneduamkeiñ chem ñi rakiduamken Jewba. Feymu papeltukeiñ ti Biblia, tüfa feypilu am Jewba ñi rakiduamnieel ka ti ngülam ñi wülkeel. Inaduamafuiñ ñi feypiel Salomon, kidu feypi Jewba ñi üdenieel, tüfa kiñeke: “Kiñe kewün koyla dungukelu”, “tati kuwü langümkelu kulpan-nienon ti che”, “kiñe piwke pepikakelu rume wedake dungu ñi femal”, ka “ti pu namun lef amukelu ñi femal wedake dungu” (Proverbios 6:16-19). Fey kimnieliyiñ Jewba ñi rakiduamnieel, ¿chem chumaiñ? Kiñe wirintukulu Biblia mu feypi: “Awem, eymün tati pu piwkeyeniefilu ta Jewba, üdeafimün tati wedake dungu” (Salmo 97:10). Feymu, taiñ adngelluwün müley ñi pengelal taiñ üdekeel Jewba ñi üdekeel (Galata 5:19-21). Müley taiñ femal kakelu che taiñ adkintunieetew, kam kiduleliyiñ rume, femngechi pengelaiñ chem rüf ñi mülen taiñ piwke mu (Salmo 11:4; 16:8). Rüf inanieliyiñ Jewba ñi rakiduam, fill antü eluwküleaiñ ñi tukulpayal Biblia tañi ngülam kom taiñ mongen mu taiñ dullikeel (Efesio 4:24).\n17. Petu taiñ dullinon kiñe adngelluwün dungu, ¿chem müley taiñ ramtuwal?\n17 Taiñ kimal Jewba ñi rakiduamnieel taiñ dullielchi adngelluwün mu, ka ¿chem chumafuiñ? Ramtuwayiñ: “Tüfachi adngelluwün, ¿kümelkayafenew kam wedalkayafenew? ¿Kelluaenew ñi doy küme weniyerpuafiel ta Jewba?”. Kiñe dungu, petu taiñ penoafiel kiñe pelikula ramtuwayiñ: “Tüfachi pelikula, ¿weda duamüñmayaenew ñi rakiduam?”. Inaduamaiñ fillke kümeke ngülam taiñ kelluaetew tüfachi dungu mu.\n18, 19. a) Tati ngülam mülelu Filipense 4:8 mu, ¿chumngechi kellukeeiñmu taiñ dullial kümeke adngelluwün dungu? b) ¿Ka chem kümeke ngülam mülelu Biblia mew kelluafeiñmu? (Inaduamnge ti kimal dungu.)\n18 Kiñe ngülam taiñ rumel kelluaetew müley Filipense 4:8 mu: “Rakiduamkeaymün ta kom rüfngechi dungu mew, kom tati felelu ñi yamngeael, kom kümeke dungu, ka kom lifngelu, ka kom tutelu ñi ayüngeael, kom tati küme üytun dungu. Rakiduamkeaymün kom tati kümeke dungu mew ka ti püramyefalchi dungu”. Feypilu tüfa, Pablo feypilay ti adngelluwün mu, welu may feypi ñi rume duamfalngen taiñ rakiduamal Jewba ñi ayükeel mu (Salmo 19:14). Welu, ka inanieafuiñ tüfachi ngülam taiñ dullial ti adngelluwün, ¿chumngechi?\n19 Rakiduamaiñ taiñ dullielchi adngelluwün mu, pelikula, videojuego, fillke ülkantun kam kakelu llemay, fey ramtuwayiñ: “¿Rakiduamelkeenew ‘lifngechi’ dungu mu?”. Rakiduamaiñ, adkintufiliyiñ kiñe pelikula, ngüneduamaiñ chem taiñ rakiduameletew. Küme dungu rakiduameliyiñmu, lifngelu ka yafültukukelu, feychi küme pelikula tati. Welu, podngechi rakiduam kontupaeliyiñmu, feyta kümelay (Matew 12:33; Marku 7:20-23). ¿Chumngelu kümelay? Tüngkülewelayafuiñ, ngüfetuwelayafeiñmu taiñ rakiduam inanielu Ngünechen ñi ngülam, ka weniyewelayafuiñ kütu ta Jewba (Efesio 5:5; 1 Timotew 1:5, 19). Ti wedake adngelluwün, müna wedalkayafeiñmew, feymu müley taiñ famentuafiel (Romanu 12:2). * Inayaiñ feyti wirintukulu Biblia mu, kidu ta llellipufi ta Jewba: “Kiñe pülekünuñmaen tañi lelin ñi penoal tami üdekeel” (Salmo 119:37).\nPetu taiñ dullinon kiñe adngelluwün, ramtuwayiñ:\n¿Kelluaenew ñi weniyeafiel ta Jewba?\n¿Kümelkayaenew, kam wedalkayaenew tüfachi adngelluwün?\n¿Chem rakiduamelaeyew kakelu pu che?\nRAKIDUAMKEAIÑ KAKELU CHE ÑI KÜMELKALEAL\n20, 21. Taiñ dullial adngelluwün, ¿chumngechi inayafuiñ ti ngülam mülelu 1 Korintio 10:23, 24?\n20 Pablo pengeli kangelu ngülam Biblia mew taiñ küme dullial: “Kiñe che femafuy chem dungu rume, welu itrokom dungu kellukelay ñi doy adümngeael Ngünechen ñi dungu. Ngelay ñi kintungeael ta kiñe che müten ñi kümelkaleael, welu may tañi kümelkaleael ta kakelu” (1 Korintio 10:23, 24). ¿Chumngechi tüfachi ngülam kelluaeiñmu taiñ dullial kümeke adngelluwün? Ramtuwayiñ: “Iñche tañi dulliel, ¿chem rakiduamelafeyew kakelu che?”.\n21 Taiñ rakiduam mu kümelu trokiafuiñ kiñe adngelluwün. Welu, ngüneduamliyiñ kangelu kristiano ñi rakiduam kümenolu ñi trokifiel, doy kümeafuy taiñ dullial kangelu adngelluwün. ¿Chumngelu? Taiñ femkeel katrütukilpe taiñ pu peñi ka pu lamngen ñi doy küme poyefiel ta Jewba. Femngechi femliyiñ, kulpayafuiñ tüfa engün mew, ka chumngechi ñi feypiel Pablo, kulpayafuiñ Kristo mu kütu. Feymu, müley taiñ femal tüfachi ngüfetun: “Ngelay tamün femael chem wesa dungu no rume femngechi tañi püntünentunoael tamün peñi kam lamngen ñi mupiltun mew” (Romanu 14:13; 1 Korintio 8:12). Kiñeke adngelluwün kümelu trokiwafuiñ, welu ‘kellulayafuy [taiñ pu peñi ka pu lamngen] ñi doy adümael Ngünechen ñi dungu’, feymu dullilayaiñ feychi adngelluwün. Femngechi inayafiyiñ feychi küme ngülam Pablo ñi wülün piwkeyen mu (Romanu 14:1; 15:1).\n22. Kakelu che ñi dullikeel, ¿chumngelu müley taiñ yamafiel kidu engün ñi rakiduam?\n22 Kafey, iñchiñ taiñ rakiduam mu kümenolu trokifiliyiñ kiñe adngelluwün, welu müley taiñ eluwküleal kakelu che ñi kümelkaleal. Ngelay taiñ rakiduamal kom pu kristiano ñi dullial tañi adngelluwün iñchiñ reke. Rakiduamnge, auto mew amulmi kiñe karretera mu, rakiduamlayafuymi kom pu auto kiñentrür ñi matu amulen eymi reke. Feymu llemay, kakelu kristiano dullile kiñe adngelluwün kümenolu taiñ trokiniefiel, welu chaftunofile Biblia tañi ngülam, ¿chumaiñ? Piwkeyefilu am iñchiñ, yamafiyiñ kidu ñi dulliel. Fey “kom che mew [kimfalngeay iñchiñ taiñ] kutranpiwkeyecheken” (Filipense 4:5; Eclesiastés 7:16).\n23. ¿Chem müley taiñ femal taiñ dullial kümeke adngelluwün dungu?\n23 Feymu tukulpayaiñ, ¿chumngechi dulliafuiñ kümeke adngelluwün? Müley taiñ famentual kom ti adngelluwün pengelkelu wedake dungu ti Biblia ñi chaftunieel. Ka ti Biblia katrütunoeliyiñmu taiñ femal kiñe adngelluwün, müley taiñ inaduamal Biblia ñi ngülam taiñ ngüyulaetew. Kafey, kiñe adngelluwün weda rakiduameliyiñmu, famentuafiyiñ. Ka ñi weda rakiduamelnoafiel pu che, doyelchi may, taiñ pu peñi ka pu lamngen, eluwküleaiñ ñi femngenoal taiñ ayükeel. Newentuliyiñ taiñ adngelluwal kümeke dungu mew, püramyeafiyiñ ta Jewba, ka iñchiñ ka taiñ pu che rumel müleaiñ Chaw Ngünechen ñi piwkeyechen mew.\n^ parr. 19 Peaymi kakelu kümeke ngülam tami kelluaetew ñi dullial kümeke adngelluwün tüfa mu: Proverbios 3:31; 13:20; Efesio 5:3, 4 ka Kolosense 3:5, 8, 20.


Luka 9 ARNNT - Jesus trawülüy ñi mari epu disipulu, fey - Bible Search\nJesus werküy ñi pu disipulu ñi kimelael Ngünechen ñi longko ülmenngen\n(Matew 10.5-15; Marku 6.7-13)\n1Jesus trawülüy ñi mari epu disipulu, fey elufi fentren newen ka pepiluwün tañi wemünentuafiel fill kakerumechi weküfü ka tañi mongelafiel tati kutrankülechi pu che. 2Fey werküfi ñi wewpiyeafiel Ngünechen ñi longko ülmenngen ka femngechi tañi mongeltuafiel tati pu kutrankülelu. 3Ka feypifi:\n—Chem rume yelayaymün tamün miyawülael rüpü mew: retrü no rume, folson no rume, ka kofke no rume. 4Fey chem ruka mew rume puwülmün, mülewenagmün tüfey mew, kañpüle wüla amualmün tripatuaymün ti ruka mew. 5Fey ka femngechi kiñeke waria mew llowngenolmün, tripatuaymün tüfey mew fey mütrowafimün ti trufür mülelu tamün okota mew, fey femngechi ngüneduamayngün tamün wesa duamün.\n6Feymew tripay ti pu disipulu, fey rumerpuy engün kom pichike trokiñ ruka che mew, wewpiniefingün ti werken montuluwün dungu ka mongelfingün ti pu kutran.\nErode ta newe feyentulay\n(Matew 14.1-12; Marku 6.14-29)\n7Tati longko ülmen Erode allküy ñi nütramyengen ta Jesus ka kom ñi femelchi dungu. Fey Erode kimlay ñi chem chumael, kiñeke che am feypilu Juan tañi wiñomongetun. 8Fey kakelu feypingün tañi pewfaluwtun tati pelon wentru Elia, welu ka kiñeke feypingün ta kiñekentu ti kuyfi mülekechi pelon wentru ñi wiñomongetun. 9Welu Erode feypi: “Iñche nga werkün ñi katrüñmangeael ñi longko ta Juan. ¿Fey iney anchi tüfa, tañi allküñmakefiel ñi femel rume fentren afmatufal dungu?” Feymew Erode ayülerkefuy ñi kimafiel ta Jesus.\n(Matew 14.13-21; Marku 6.30-44; Juan 6.1-14)\n10Fey ti pu apostol dew wiñomelu engün, fey nütramelpatufingün ta Jesus kom tañi femelchi dungu. Fey Jesus püntütripay ñi pu disipulu engün ñi amuael Betsayda pingechi waria mew. 11Welu ti pu che kimlu Jesus ñi amun kañpüle, amuy engün chew ñi mülepumum ta Jesus. Feymew Jesus llowfi ti pu che, fey kimeltufi Ngünechen ñi longko ülmenngen ka mongelfi ti pu kutran.\n12Fey dew putrafialu, tati pu disipulu fülkonpay Jesus mew, fey feypifi engün:\n—Chalitufinge ti pu che. Femngechi amutuayngün ñi kansatuael ka ñi kintuñmuael iyael ti pichike trokiñ ruka che mew tati fülküleyechi lelfün püle, fey tüfa mew am ngenolu ta iyael.\n13Fey Jesus feypifi ñi pu disipulu:\n—Eymün elufimün ta iyael.\nFey kisu engün llowdungueyew:\n—Tüfachi kechu kofke ka epu challwa müten nieiñ. ¿Ngillamepeafuiñ may ta iyael kom tüfachi pu chengealu? 14Kom tüfa engün mew mülerkey kechu warangka wentru.\nWelu Jesus feypifi ñi pu disipulu:\n—Anükünuwpe engün kake wichuke trokiñ mew, fey mülepe kechu mari che kiñeke trokiñ mew.\n15Femngechi femürkey engün, fey kom anükünuwi ti pu che. 16Feymew Jesus pürüm nüfi ñi kuwü mew ti kechu kofke ka ti epu challwa. Fey pürakintuy wenu mapu ka mañumtufi ta Ngünechen ti kofke mew ka ti challwa mew, fey wükafi ti kofke ka eluyefi ñi pu disipulu ka ñi pu kompañkiyawületew ñi wüdamkalelafiel tati pu che. 17Fey ti pu che iyeyngün ka küme wedayngün, welu ka apolyetuyngün mari epu kanasta ti sofrachi wükanke kofke mew ka challwa.\nPedro feypifi ta Jesus ñi Cristongen\n(Matew 16.13-19; Marku 8.27-29)\n18Kiñe antü Jesus amuy lelfün mew ñi kisutu ngillatumeael, fey ñi pu disipulu mülerkey tüfey mew, feymew Jesus ramtufi ñi pu disipulu:\n—¿Iney pikeenew anta ti pu che?\n19Fey llowdungueyew engün:\n—Kiñeke che ta Juan ti Fawtisachefe pikeeymew, ka kiñekentu Elia pikeeymew, fey kakelu pu che kay feypikeeymew tami kiñe kuyfi pelon wentrungen, tati wiñomongetulu.\n20—Eymün kay, ¿iney pimuken anta iñche? ―ramtuy ta kisu.\nFeymew llowdungueyew Pedro:\n—Eymi ta Ngünechen ñi Cristo.\nJesus nütramkay tañi layael\n(Matew 16.20-28; Marku 8.30–9.1)\n21Welu Jesus werküfi ñi pu disipulu tañi feypinoafiel engün iney no rume tüfachi dungu. 22Fey ka feypifi:\n—Ti Wentrukünuwpalu felerkey tañi rume kutrankawael, ka tañi llownoaetew tati pu judiu ñi awtoridad, tati longkolelu pu saserdote mew ka tati pu kimeltukelu Moyse ñi ley dungu. Fey langümafi engün, welu küla antüalu mew wiñomongetuay.\n23Fey wüla ka feypifi kom tati pu che mülelu tüye mew:\n—Iney rume ayüle iñche ñi disipulungeael, müley ñi elkünuael itrokom ñi ayütunieel, fey eluwkülepe ñi layael kütu iñche mew ka inaechimew. 24Tati ayülu ñi montulael ñi mongen, fey ta montul-layay, welu tati ütrüflu ñi mongen ta iñche ñi duam, fey ta montulay ñi mongen. 25¿Chem am nentuay ta che ngenngele kom chemkün mew mülelu tüfachi mapu mew, welu montunole, fey kisutu wesalkaway? 26Fey iney rume yewentukuelimew ka yewentukuñmaelimew iñche ñi dungu, ka femngechi llemay ti Wentrukünuwpalu yewentukuaeyew feychi küpatule kisu ñi fütra pepiluwün mew ka ñi Chaw ñi fütra pepiluwün mew ka ti lif mongen pu werken püllü engün. 27Rüf dungu feypiwayiñ kiñeke eymün mülelu tüfa mew lalayay petu tañi penofiel Ngünechen ñi longko ülmenngen itrokom dungu mew.\nJesus kangerumetuy ñi ad\n(Matew 17.1-8; Marku 9.2-8)\n28Fey dew rupalu pura antü tüfachi nütramkan, Jesus pürapuy kiñe wingkul mew tañi ngillatumeael. Kompañyeeyew ta Pedro, Santiaw ka Juan. 29Petu ngillatulu kisu, kangerumetuy ñi ad ka ñi takuwün rume lingarüy ka llümllümi. 30Fey epu wentru pewfaluwi ka nütramkamekey Jesus engün. Moyse engu Elia ürke ñi pewfaluwün. 31Alofmanieeyew kiñe fütra pelon, fey nütramkarkeyngün chumngechi ñi kutrankawael ka ñi layael ta Jesus Jerusalen mew.\n32Fey Pedro ka ñi epu kompañ rume küpa umawturkefuy engün, welu eluwürkelay ñi umawtuael engün. Feymew perkefi engün ta Jesus tañi fütra pepiluwün ka ti epu wentru engün ñi mülen. 33Fey tüyechi epu wentru petu püntütripatulu Jesus mew, Pedro feypifi ta Jesus:\n—Kimeltufe, ¡rume kümey taiñ mülepan tüfa mew! Dewmayaiñ küla pichike küni ruka, kiñe eymingealu, kangelu Moysengealu ka Eliangealu.\nWelu Pedro kimlay ñi chem pimeken.\n34Fey petu dungumekelu, nagpay kiñe tromü, fey munulpaeyew kiñe llawfeñ reke. Fey mülelu engün am ti tromü ñi llawfeñ mew, rume llükay engün. 35Fey ti pu tromü mew tripay kiñe dungun, fey feypi:\n“Tüfa ta iñche ñi Fotüm, tañi Dullin, fey allkütuafimün.”\n36Feychi lelen mew allküngelu ti dungun, Jesus kisulewetuy. Welu ti küla disipulu feypirkelafi iney no rume tüfachi dungu tañi peel engün.\nJesus tremolürkefi kiñe wechewentru konweküfülelu\n(Matew 17.14-18; Marku 9.14-27)\n37Fey kangelu antü mew, nagpatulu engün ti wingkul mew, kiñe fütra trokiñche tripay ñi trafyemetuafiel ta Jesus. 38Fey kiñe wentru tati pu trokiñche mew feypieyew fütra newentu dungun mew:\n—Kimeltufe, füreneen. Leliwülmaen ñi kiñen fotüm. 39Kiñe weküfü kontukeeyew, fey wirarelkakeeyew ka lalatulkeeyew ka trorfan entukey kowün ñi wün mew. Rume wesa tülaykalkeeyew ka neykümkelaeyew. 40Llellipufuiñ tami pu disipulu ñi wemünentuafiel ti weküfü, welu pepi wemünentulafi engün.\n41Feymew Jesus llowdunguy:\n—¡Wesake tuwünche, ka nienolu mupiltun! ¿Tunteñma anta mülerkealu ta iñche eymün mew ka tamün ngenoafelniewafiel? Küpalnge faw püle tami fotüm.\n42Fey petu fülpalu ti weche wentru, tati weküfü ütrüfpuwüleyew ka kiñe nag lalatuleyew, welu Jesus wemünentufi ti weküfü, fey tremoltufi ti weche wentru, fey ka wiñoleltufi ti ngen fotüm. 43Feymew kom afmatulewey engün Ngünechen ñi fütra pepiluwünngen.\nJesus nütramkay epu rupachi dewma ñi layael\n(Matew 17.22-23; Marku 9.30-32)\nFey kom petu afmatulewelu engün Jesus tañi femün mew, kisu feypifi ñi pu disipulu:\n44—Küme allkütumün tüfa ka ngüyükilmün. Ti Wentrukünuwpalu ta chalintukungeay tati pu yafkafe che mew.\n45Welu kisu engün longkontukulay tañi feypietew, Ngünechen am elunoetew ñi kimafiel ti dungu. Welu ka femngechi llükay engün tañi “kimelmuiñ” ñi piafiel ta Jesus.\nIney tañi doy kimchengen\n(Matew 18.1-5; Marku 9.33-37)\n46Feymew ti pu disipulu eluwi ñi notukamekewael iney ñi longkoletuael kisu engün mew. 47Jesus, ngüneduamlu ñi femngechi rakiduamkülen engün, fülümtukupafi kiñe pichiwentru kisu mew. 48Ka feypifi ñi pu disipulu:\n—Iney rume llowfilu tüfachi pichiwentru, iñche ta llowaenew. Fey tati llowetew ta iñche, ka femngechi llowkefi tañi werküetew. Feymew tati doy illamfalkülelu kom eymün mew, fey may ta longkoleay itrokom mew.\nTaiñ kayñe trokinoetew, fey ta kelluntukuley iñchiñ mew\n49Feymew feypieyew ta Juan:\n—Kimeltufe, pefiyiñ ta kiñe che ñi wemünentumekefiel ti weküfü eymi tami üy mew, welu iñchiñ katrütufiyiñ kisu am miyawkenolu iñchiñ mew.\n50Fey Jesus llowdunguy:\n—Katrütukelayafimün. Tüfey engün taiñ kayñetukenoetew, fey iñchiñ mew kelluley tati.\nDuamkünungelay ta Jesus Samaria ñi kiñe waria mew\n51Petu fülpalu dewma tati antü Jesus tañi amutuael ta wenu mapu, yafüluwi ñi amuael ta Jerusalen. 52Werküy kiñe werken tañi wüne amuael Samaria tañi pichike trokiñ ruka che mew tañi kintulelngeael chew ñi umañtuael. 53Welu ti pu samariache pilay engün tañi llowaetew, kisu engün am kimnielu ñi amuael ta Jerusalen. 54Feymew ñi epu disipulu Santiaw ka Juan, kimlu ñi femngechi femün ti pu che Samaria mapu mew, feypieyew:\n—Ñidol, ¿eymi pifulmi kay, werküafuymi ñi nagpayael kütral wenu mapu, chumngechi ñi femel ta Elia+ tañi apümngeael ta tüfachi pu che?\n55Welu Jesus wiñokintufi ñi epu disipulu, fey katrütudungufi:\n—Eymu kimlaymu chem tamu pimeken. 56Tati Wentrukünuwpalu küpalay tati pu che ñi apümafiel, welu may ñi montulafiel.+\nFeymew amuy engün kangelu pichi trokiñ ruka che mew.\nTati ayüfulu ñi inayafiel ta Jesus\n57Petu amulelu engün ti rüpü mew, kiñe wentru feypifi ta Jesus:\n—Ñidol, iñche ayülen tami inayafiel, chew püle rume amulmi.\n58Fey llowdungueyew Jesus:\n—Ti pu ngürü niey tañi lolo ka ti pu üñüm niey tañi dañe, welu tati Wentrukünuwpalu nielay chew tañi küme kansatuam.\n59Fey Jesus feypifi ta kangelu wentru:\nWelu kisu llowdungueyew:\n—Ñidol, wüne üngüman ñi layael ñi fütakeche, fey wüla inayaeyu.\n60Fey Jesus llowdungufi ti wentru:\n—Elkünufinge tati pu che la reke felelu ñi rüngalafiel tati pu la, welu eymi amuaymi tami kimelael ta Ngünechen ñi longko ülmenngen.\n61Fey kangelu feypi:\n—Ñidol, iñche ayülen tami inayafiel, welu wüne chalikünumetuafiñ tañi pu reñma mülelu ruka mew.\n62Feymew Jesus llowdungufi ti wentru:\n—Tati nüfilu ti araw ñi kuwü mew, welu furi wiñokintulele, fey ta falilay tañi kellukonael Ngünechen ñi dungu mew.


Juan 2 Ngünechen ñi Küme Dungu | The New Bible.com\n2Jesus ñi femel afmatufal dungu kiñe mafün mew 1Fey küla antüalu, mülerkey kiñe mafün ta Kana waria mew, Galilea trokiñ mapu mew. Jesus ñi ñuke mülerkey tüye mew. 2Fey Jesus ka ñi pu disipulu mangelngelu am engün ti mafün mew, feymew ka mülepuy engün tüfey mew. 3Fey ti longkokünungelu mafün mew afürkey ñi pulku, fey Jesus, ñi ñuke feypieyew:—Niewelay ta pulku engün. 4Jesus ta llowdungufi ñi ñuke:—¿Chumngelu anta femngechi feypien? Petu puwlafuy tañi femael afmanngechi dungu. 5Fey Maria, Jesus tañi ñuke, feypifi tati pu che poyechepelu:—Femaymün kom tañi piel ta Jesus. 6Tiye mew mülerkey kayu fütrake kura meñkuwe, nieam ta ko ñi pünekeel ti pu judiu ñi liftuwtuam. Ti kake kiñeke fütrake kura meñkuwe mew konkerkey kechu mari kam kayu mari litru ko. 7Jesus feypifi tati pu poyechepelu:—Apolfimün ko mew tüfachi pu kura meñkuwe.Fey fente küme apolfingün. 8Fey Jesus feypi:—Fey wiñome nentutumün pichin ko, fey yelelfimün tati longkokünungelu mafün mew.Fey femngechi femingün. 9Fey ti longkokünungelu mafün mew wüne pütokofi ti ko pulkuwkületulu, fey ñi kimnon rume chew ñi nentungen. Fey ti pu poyechepelu müten kimnieyngün, kisu engün am nentufilu ti ko kura meñkuwe mew. Feymew ti longkokünungelu mafün mew mütrümfi ti nofio, 10fey feypifi:—Kom che ta wüne wülkey tati doy küme pulku, feymew dew aseleweyüm wüla ti pu mangel, wülngekey ti kangelu newe kümenochi pulku. Welu eymi ta ellka nieperkeymi ti doy küme pulku inangechi putuael wüla. 11Fey tüfachi dungu femi ta Jesus Kana waria mew, Galilea trokiñ mapu mew. Tüfa ñi wüne femelchi afmatufal dungu, tañi kimngeael ta Jesus ka ñi nien fütra pepiluwün. Fey ñi pu disipulu feyentuy engün kisu mew. 12Fey dew rupalu tüfachi dungu, amutuy ta Kapernaum waria mew. Kompañeyew tañi ñuke, ñi pu peñi ka ñi pu disipulu, fey tüye mew mülewepuy engün kiñe mufün antü.Jesus wemünentufi ngillatuwe ruka mew ti fendemekelu(Matew 21.12-13; Marku 11.15-18; Luka 19.45-46) 13Feymew Jesus ka amuy ta Jerusalen petu fülpalu am dewma tati pu judiu ñi Paskua pingechi kawiñ antü.#2.13 Paskua: tati pu judiu ñi kawiñ antü tañi tukulpangekemum chumngechi ñi montulngen püresukonalelu tati pu judiu Egipto mapu mew. 14Fey Jesus puwlu, pepufi ti ngillatuwe ruka mew ti fendemekelu mansun, ufisa ka palluma ka ti anüleyechi pu che trafkintupülatamekelu.#2.14 ti fendemekelu: femngechi tati pu che kake mapu küpalu ñi küpalnoael kisu ñi kulliñ engün; trafkintupülatamekelu: feytichi pu che küpalu kake trokiñ mapu mew ñi küpalnieelchi pülata mew pepi kullikelafuy impuestu ka pepi ngillakelafuy kulliñ no rume ñi langümngeael. Feymew ti pu che felefuy ñi trafkintuael ñi pülata ñi llowngekeelchi pülata ngillatuwe ruka mew. 15Fey Jesus pefilu ti pu che, nüy kiñeke katrün def, fey dewmay kiñe refengke, fey wemünentufi itrokom che ti ngillatuwe ruka mew kiñentrür ñi pu ufisa ka ñi mansun engün. Ka ti trafkintupülatamekelu widpünagümüñmafi ñi pülata ka ütrüfrulpañmafi ñi mesa. 16Fey Jesus feypifi ti pu fendekelu palluma:—¡Tüfa nentutufimün faw! ¡Kiñe merkaw reke nielayafimün iñche ñi Chaw ñi ruka! 17Feymew kisu ñi pu disipulu tukulpay engün ti Wirin Chillka mew feypilechi dungu: “Apümkaenew tañi fente lladken tami ruka ñi duam.”#2.17 Salmo 69.9. 18Feyti longkolechi pu judiu ramtueyew:—¿Chem kimfal dungu anta pengelelmuaiñ fey tami nien ta awtoridad tami femael ta tüfachi dungu? 19Jesus llowdungufi ti pu judiu:—Teyfükafimün tüfachi ngillatuwe ruka, fey iñche küla antü mew wiñome dewmatuafiñ ―pirkey. 20Fey ti longkolechi pu judiu feypieyew:—Meli mari kayu tripantu küdawtungey ñi dewmangeael tüfachi ngillatuwe ruka. ¿Fey eymi küla antü mew müten dewmatuafimi? 21Welu ti ngillatuwe ruka Jesus tañi feypiel, kisu ñi kuerpu ürke tañi feypifiel. 22Feymew, wiñomongetulu ta Jesus kisu ñi pu disipulu tukulpayngün tüfey tañi feypiel ta Jesus, fey feyentuy engün tati Wirin Chillka ñi feypiel mew ka femngechi Jesus ñi dungun mew.Jesus kimnieñmafi ñi rakiduam ta che 23Jesus petu mülelu ta Jerusalen tati Paskua kawiñ mew, rume fentren che feyentuy kisu mew, pefilu engün am ti afmatufal dungu ñi femel ta Jesus. 24Welu Jesus newe duamkünulafi tüfeychi pu che, fey kimnieñmafilu am ñi rakiduam ta itrokom che. 25Ka femngechi duamtunielay chem dungu no rume ñi feypingeael, fey kisu am kimnieñmafilu ñi rakiduam tati pu che.


Illkulelmi, ¿chumngechi ngünewafuymi? | Ñi kellungeal pu familia\nPAPELTUAFUYMI abjasio abua afrikáans albanés alemán amárico armenio azerí bashkir baulé becol birmano bislama boulou búlgaro caboverdiano catalán cebuano checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka cibemba cingalés coreano criollo de las seychelles criollo haitiano criollo inglés de Belice croata dangme danés endebele de Zimbabue enzema eslovaco esloveno español estonio feroés finlandés fiyiano fon francés ga galés georgiano griego gun hausa hebreo hiligaynon hindi hmong (blanco) holandés húngaro iban ibo ilocano indonesio inglés islandés isoko italiano japonés kannada kaonde kazajo kikamba kikuyu kiluba kiniaruanda kirguís kirundi kwanyama lenguaje de señas británico letón lingala lituano macedonio malayo malayálam malgache maltés mam mambue-lungu mapudungun mongol more nepalés noruego okpe oromo osético pangasinán panjabí papiamento de curazao persa pidgin de las islas salomón polaco portugués de Brasil portugués de Portugal purépecha rarotongués romaní de Macedonia (alfabeto cirílico) romaní de macedonia rumano ruso sango sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona suajili sueco sundanés tagalo tai tamil telugu tigriña tojolabal tsonga tsotsil turco twi tártaro ucraniano umbundú urdu uzbeko uzbeko (alfabeto latino) vietnamita xhosa yoruba zapoteco del istmo zulú árabe\nÑI KELLUNGEAL PU FAMILIA\nIllkulelmi, ¿chumngechi ngünewafuymi?\nRakiduamnge illkulkaelmew kiñe dungu ñi feypiel kam ñi femel tami afkadi. Fey eymi re ellkakünulmi tami illkun, welu tami afkadi ngüneduameymu tami illkulen, feymu eluwkey tami ramtukayaetew: “¿Chem rakiduamküleymi am?”. Tüfa doy lladküleymu, ¿feley no am? Femngechi rupan mu eymi, ¿chumngechi ngüneniewaymi?\nEluwülmi tami illkufemal kontupayafeymu kutran. Kiñeke chillka pengeli ngünewnoliyiñ taiñ illkun kontupayafeiñmew presion kutran, piwke kutran, depresion ka pütra kutran. Ka femngechi illkuliyiñ küme umawtuwelayafuiñ, weda duamküleafuiñ, kutran trawaküleafuiñ ka longko kutran nieafuiñ. Feymu llemay, Biblia feypi: “Famentunge ti nüngayüwün, ka elkünunge ti illkun; lladkükilnge ka eluwkilnge tami femal wedake dungu” (Salmo 37:8).\nRe ellkakünuliyiñ taiñ illkun fey wedalkayafeiñmew. Fentekünunoliyiñ taiñ illkuduamküleal kiñe kutran reke feleafuy, tüfa wedalkayafuy taiñ rakiduam ka piwke. Fey eluwafuiñ chi ñi epurume piwkengeal ka weda dunguyeafiel ta kakelu che. Femngechi femülmi, tami pu che küdawtuafuy kiñentrür müleal eymi mu ka rume wedalkayafuy tami kurewen-ngen.\nNgüneduamnge tami afkadi tañi küme chumngen. Wirintukuaymi küla kümeke dungu ñi nieel tami afkadi. Fey wiño illkulmi tañi feypietew mu, rakiduamaymi chem tami wirintukuel kidu mu. Tüfa kelluaeymu ngüneniewal tami illkun.\nBiblia ñi feypin: “Feymew mañumtulekeaymün” (Kolosense 3:15).\nWiñoduamtucheaymi. Wünelu mu, rakiduamnge chumngechi ñi pefiel ti dungu tami afkadi. Tüfa kelluaeymu tami kimal tañi chum duamkülen, femngechi Biblia pengelkey tamu ‘piwkeyewal’ (1 Pedro 3:8). Kafey ramtuwaymi: “¿Rüf pepi wiñoduamtulayafun tañi illkutuetew?”.\nBiblia ñi feypin: “Kiñe che [...] rume kümelkakey rulpakünufilu am ñi wedalkangeel” (Proverbios 19:11).\nAyüfal mu feypiaymi tami chum duamkülen. Nütramkalmu kiñe dungu, femngechi feypilayaymi: “Newe duamtuchekelaymi. Feypilaen rume chew tami miyawün”. Welu may, femngechi feypiafuymi chi: “Rume rakiduamkülefun eymi mu dew punlu ka kimnolu am tami chumleken”. Femngechi entulmi tami feypin, ngüneniewaymi tami illkulenoal.\nBiblia ñi feypin: “Ka femngechi tamün nütramyekeelchi dungu ñi ayüfal nütramngeael ka ñi falin kümeke dunguael” (Kolosense 4:6).\nYamün mu allkütuaymi. Dew feypilelfilmi tami dungu, elufinge tami wiñoldunguaetew tami afkadi ka katrütudungulayafimi. Dewle ñi nütram, wiño feypiafimi kiñeke dungu tami feypipeetew tami afkadi, femngechi pengeleaymi tami küme allkütufiel. Eluwülmi tami allkütual, kelluafeymu tami illkuwenoal.\nBiblia ñi feypin: “Müley tamün wüne allkütuael, welu müley tamün pürümkawnoael tamün dunguael” (Santiaw 1:19).\n“Re elkakünulmi tami illkun, fentekünulayafuymi tami lladkülen ka pofo illkuafuymi. Doy kümey tamu nütramkawal yamüwün mu. Dew nütramkawlu iñchiw chem tayu lladkületew, ayükeyu welukonke feypiwal: ‘Wiño weniyetuyu may’” (Jennifer engu Tim).\n“Tañi füta rüf allkütukeenew ka kimniey chem ñi rakiduamelnieetew ta iñche. Rume falintukefiñ ñi femngechi femkeetew. Kiñewkülenoliyu rume tayu rakiduam mu, kidu allkütuenew tañi rakiduamken, ka turpu illamtukelaenew ñi chum duamkülen mu” (Jade engu Corey).\nNütramkan Ti kurewen ka reñmawen